text:
Lusazie: simpri mancul tutele dal guvier todesc
Un grup di inteletuâi al à publicât ta chestis zornadis un apel che al è stât batiât “Memorandum par domandâ che il popul serbian al puedi continuâ a vivi”. I serbians, o sorabis, a vivin te regjon storiche de Lusazie, a cjaval jenfri la Sassonie e il Brandeburc, e a son la uniche minorance slave autoctone dentri dal stât todesc. Tal document si lamente che par vie di un conflit di competencis jenfri guvier federâl e i doi lands, i finanziaments pe minorance a son blocâts, daspò che tai ultins agns a jerin lâts simpri al mancul. Intal test si domande di meti fin a cheste situazion e di proviodi daurman a fissâ lis comptencis su chest cantin tra il guvier federâl e lis autonomiis di maniere di evitâ che la situazion si ripeti. Za di agns i serbians a denunciin che la tutele de lôr comunitât e je daûr a sbassâsi e che e jere plui alte cuant che e jere la Republiche Democratiche Todescje che no cumò.
Font: Provincie di Trent - Minorancis Linguistichis, 14/03/08; Nationalia, 14/03/08


c: text/html

text:
Matematiche
La peraule matematiche e derive dal grêc antîc uάθnua (máthema), che al indiche la capacitât di imparâ de esperience. Cul timp, il concet di matematiche si è specializât e cumò si riferìs a la sience ca studie numars, cuantitâts, figuris gjeometrichis, struturis e li lôr proprietâts. I matematics (i studiôs de matematiche) a esplorin ducj chescj cjamps cun la intenzion di dimostrâ gnovis teoriis e proprietâts: i lôr struments a son la deduzion logjiche e il rigôr te definizions e intai procediments.
La matematiche e pues jessi considerade la sience plui antighe: nozions elementârs di algjebre (adizions, sotrazions) a son conseguence direte de capacitât di contâ e calcui di une cierte complessitât a àn di jessi stâts ae base de costruzion di monuments come lis piramidis. Dut câs, a son stâts i antîcs Grêcs a tacâ un studi rigorôs de matematiche che al à puartât a un progrès inte cognossince de materie che al sta ancjemò continuant.
In dì di vuê, la matematiche e ven aplicade int un grant numar di dissiplinis come lis siencis, la inzegnerie, la medisine e la economie che dispès a dan ideis ai matematics pal studi di gnovis teoriis. Di che altre bande a si cjatin ancje matematics pûrs, che a studiin matematiche come une sience isolade: al capite però spes che teoriis svilupadis cence pensâ a aplicazions particolârs a cjatedin daspò un ûs pratic.
Tabele dai contignûts
- 1 Storie
- 2 Matematiche: tra sience e filosofie
- 3 Cjamps de matematiche
- 4 Bibliografie
Storie[cambie | modifiche il codiç]
Origjinis[cambie | modifiche il codiç]
La evoluzion de matematiche e seguìs li necessitâts dai popui e la lôr capacitât di astrazion dai problemis. Probabilmentri il prin pas al è stât il concet di cuantitât, ven a stâi la carateristiche comune che si pues identificâ in, par esempli, doi piruçs, dôs cjadreis o dôs pieris. I popui preistorics a savevin contâ no dome ogjets fisics ma ancje cuantitâts astratis: dîs, setemanis, mês... Cuant che si sa contâ, lis operazions aritmetichis (adizions, sotrazions, moltiplicazions e divisions) a son une conseguence direte. Numerôs a son stâts i sistemis di numerazion e di regjistrazion dai numars disvilupâts dai diviers popui; par esempli i Inca a usavin il "quipu", fat di curdelis ingropadis.
Motivazions religjosis a son a la base dai prins studis di gjeometrie, soredut aplicade a lis costruzions e a la astronomie: esemplis evidents a son il templi di Stonehenge, lis piramidis egjizians e i grandonons disens precolombians tal desert peruan.
Grecie classiche antighe (600-300 a.C.)[cambie | modifiche il codiç]
Al è dome cui studiôs grêcs che il studi de matematiche al assum rigôr e struture: teoremis che fin a chel moment a erin stâts provâts dome in maniere aprossimative a cjatin finalmentri une dimostrazion costituide di une sucession di implicazions logjichis; la cognossince de gjeometrie e divente tant profonde che e ven aplicade ancje a criteris estetics inte art e architeture (par esempli il rapuart tra dimensions avuâl al numar aureo).
Citant dome cualchidun dai studiôs grêcs che a àn contribuît al svilup de matematiche, cjatin Pitagora di Samo (sec. VI a.C.) e il so lavôr su numars e rapuarts. Fondamentâl al è il salt otignût ator dal 300 a.C. di Euclide, che al introdûs la metodologjie assiomatiche (dute la teorie si derive a partî di un numar limitât di ipotesis, clamadis assiomis) e al met lis fondis de gjeometrie moderne. Archimede di Siracusa (287?-212) al cjate lis formulis par la aree de superficie dal cercli, de sfere e di altris solits di rotazion. Famôs al è ancje il so lavôr su la spinte idrodinamiche e sul concet di pês specific.
Epoche elenistiche e tart-romane (300 a.C.-500 d.C.)[cambie | modifiche il codiç]
Dopo dal grant svilup vivût inte epoche prime, la creativitât e vîf un ralentament inte epoche elenistiche e tart-romane: i pôcs progrès si àn inte matematiche aplicade (par esempli la calendografie), ma no son novitâts impuartantis.
La Ete di mieç (500-1400)[cambie | modifiche il codiç]
Inte Europe Ocidentâl, il principi di cheste ete storiche al è caraterizât de disfate dal imperi roman e des continuis invasions barbarichis che no son favorevulis al svilup inteletuâl: la sience e divente une ativitât cuasi esclusivementri dai convents. Intal stes timp, la culture Orientâl e, soredut, arabe a tocjin la lôr massime floridure e i risultâts plui impuartants si viodin inte astronomie e inte trigonometrie.
Ator dal 1200 si difondin ancje in Europe lis cifris indo-arabis e la rapresentazion posizionâl dai numars che a fasin rinassi l'interès pai problemis de algjebre, jessint che il gnûf sisteme di numerazion al permet une scriture plui sintetiche e comode des operazions e no si sint la bisugne di esponi i problemis in forme gjeometriche. Tal stes timp, i miôrs studiôs europeans, che a si erin mantignûts informâts sui progrès de sience arabe, a redimin il timp pierdût e a rivin a pâr al inizi dal XIII sec., par daspò passâju ampliamentri tal secul dopo, cuant che il svilup arap al subìs un dûr fer dovût a lis vicendis politichis de regjon.
Rinassiment e prime ete moderne (1500-1800)[cambie | modifiche il codiç]
A cjaval dai secui XV e XVI si svilupin, sburtadis de culture bancjarie che a sta cjapant pît, tecnichis di scriture rapide e calcul abreviât. Cul Rinassiment vêr e propri (a partî dal 1500), si à une acelerade intai studis de algjebre, si riscuvierç l'interès pes oparis di Archimede e pe statiche (impuartante pai architets). Une gjeneralizazion di cheste ultime a son i studis su la dinamiche di Galileo (1564-1642), che al tache, ma cence cjatâ une soluzion gjenerâl, ancje un studi sui infinitesimâi, che al sarà puartât indenant, tra chei altris, di Evangelista Torricelli (1608-1647).
Di impuartance fondamentâl par il futûr svilup de matematiche e je la introduzion, par opare di René Descartes (1596-1650), di un sisteme di coordenadis (cartesianis, juste apont) inte algjebre che a permetin il studi cuantitatîf di curvis e superficiis. E nas cussì la gjeometrie analitiche. Descartes al mostre ancje che al è pussibil riassumi in semplicis formulis lis proposizions tipichis de gjeometrie euclidee e che chestis a restin validis ancje intal gnûf sisteme. Ricuardìn chi ancje il lavôr di Pierre de Fermat (1601-1665) e di Blaise Pascal (1623-1662).
Isaac Newton (1643-1727), intai siei studis di fisiche, al apliche i progrès intal calcul infinitesimâl ai concets di dinamiche di Galileo e al rive a formulâ i prins problemis diferenziâi (che a àn soluzions che a dipendin di une funzion e de sô derivade), che lui al clame "calcul des flussions".
Al è il filosof e matematic Gottfried Wilhelm von Leibniz (1646-1716) che al da une forme definitive al calcul infinitesimâl, anticipant ancje il lavôr di Brook Taylor (1685-1731) su la interpolazion par mieç di svilups in serie. Il rest de serie di Taylor (ven a stâi la diference tra il valôr reâl e chel aprossimât di une funzion) al ven formulât di Giuseppe Luigi Lagrange (1736-1813), ricuardât ancje pal so lavôr su la mecaniche dal pont.
In cheste ete storiche al à vivût ancje il matematic plui fecont di ducj i timps: Leonhard Euler (1707-1783), che al à puartât contribûts in ducj i cjamps de algjebre, de gjeometrie, de analisi, de mecaniche, de astronomie... a esistin siei teoremis sui poliedris, sui numars prins e famose e je la espression de costante numeriche e (cognossude come numar di Euler o ancje come numar di Napier) .
Secui XIX e XX[cambie | modifiche il codiç]
A scomençâ dal Votcent, la matematiche e je caraterizade, in plui che dai progrès intes aplicazions (fisiche, chimiche...), soredut pal gnûf stîl rafinât e pai metodis critics e rigorôs. I principâi responsabii di chest cambiament a son Carl Friedrich Gauss (1777-1855) e Augustin-Louis Cauchy (1789-1857). Ducj i doi a àn puartât contribûts in ducj i setôrs de matematiche. In particolâr, Cauchy al pues jessi considerât il pari de analisi moderne: ricuardìn chi il so lavôr su lis ecuazions diferenziâls, su lis funzions di variabil complesse e il so criteri di convergjence par une cualsisei sucession di numars.
O nomenìn chi ancje J.-B.-J. Fourier(1768-1830), pe scuvierte des innomenadis seriis di funzions trigonometrichis che a cjapin il so non, Évariste Galois (1811-1832) e Niels Henrik Abel (1802-1828), par il lôr lavôr su la teorie dai grups, e Karl Weierstrass (1815-1897), figure dominante tal studi de analisi.
Ae fin dal XIX secul, lis ecuazions diferenziâls a son aplicadis a problemis simpri plui complicâts e si sint la necessitât di une definizion di integrâl plui gjenerâl di chê dade di Cauchy e Bernhard Riemann (1826-1866): al sarà Henri Lebesgue (1875-1941) a cjatâ la soluzion al probleme. Par ce che al rivuarde la matematiche aplicade, un grant sburt al ven dât des gnovis teoriis de fisiche, par esempli la relativitât speciâl e gjenerâl di Albert Einstein (1879-1955) e chê dai cjamps eletromagnetics di James Clerk Maxwell (1831-1879): esemplis a son il calcul vetoriâl e chel tensoriâl.
Lis ideis guide tal XX secul a son la astrazion, la gjeneralizazion e la unificazion (ven a stâi la ricercje di une teorie comune a plui setôrs de matematiche). Chest procès al jere za tacât tal secul prime cun la teorie dai grups, lis gjeometriis no-euclideis, la logjiche (George Boole, 1815-1864) e la opere su la insiemistiche di Georg Cantor (1845-1918). L'esponent di ponte di cheste inovazion al è David Hilbert (1862-1943); al è lui che principalmentri al à puartât gnovis interpretazions di teoriis za cognossudis che però a vegnin esaminadis di un pont di viste diviers che al vierç viis alternativis ai futûrs studis matematics.
La impuartance simpri plui grande dai calcoladôrs eletronics e à partât, inte seconde metât dal Nûfcent, al svilup de matematiche computazionâl e di chê discrete, che si proponin di fâ valê il plui pussibil lis risorsis di memorie dai calcoladôrs e lis aprossimazions che chescj a introdusin.
Matematiche: tra sience e filosofie[cambie | modifiche il codiç]
Come viodût tabaiant de storie de matematiche, a partì dai studiôs grêcs, l'interès par problemis che no àn une imediade aplicazion pratiche al è cressût tal timp. Al è però cun la fin dal XIX secul e, ancjemò di plui, cun l'inizi dal XX secul che il studi de matematiche pure al cjape une impuartance fondamentâl. Il frontâ problemis vie vie plui astrats al parte i matematics a vê a ce fâ cun concets che a àn un fuart contignût filosofic, come infinît e infinitesim, ideis che a àn bisugne di definizions precisis e rigorosis par eliminâ i dubis e i trabuchets che si puartin daûr. Ancje lis tecnichis di studi a cambiin: si àn lis primis dimostrazions di esistence pure (si dimostre la esistence di un risultât ma no si spieghe come fâ par otignîlu) e al cambie il concet di assiome, che nol è plui un principi cjapât par bon dome par la sô evidence e in base al bon sens, ma al divente une afermazion di veridicitât di une ipotesi che no à par fuarce di vê une spiegazion pratiche. Al nas cussì il metodi assiomatic che al consist intal svilupâ dute une teorie a partî di un assiome o di un grup di assiomis no contraditoris. Lis gjeometriis no-euclideis a son un esempli di aplicazion di chest metodi.
I matematics no tirin plui fûr dome problemis pratics ma si proponin ancje di svilupâ teoriis gnovis, che no son necessariementri leadis al mont reâl: la impussibilitât di verificâ i risultâts in base a la esperience e fas sì che i problemis a vedin di jessi definîts cun rigôr e che i pas eseguîts par rivâ a la soluzion a vadin daûr a lis regulis precisis de logjiche, in maniere che procediments e risultâts a sedin univocos e a no dedin pussibilitât a plui di une interpretazion.
La matematiche no è duncje dome savê fâ di cont, come tancj a crodin (e a temin); anzit, a esistin cjamps di cheste sience che no àn nuie a ce fâ cui numars. Il incjant al sta inte ricercje di struturis comunis che a podedin spiegâ plui problemis, intal tentâ di dimostrâ in maniere plui elegante risultâts za cognossûts e, soredut, inte pussibilitât di costruî interiis teoriis a partî di concets di base e doprant, come unic strument, il rigôr de deduzion logjiche.
Cjamps de matematiche[cambie | modifiche il codiç]
Il studi de matematiche al pues jessi dividût in maniere divierse a seconde dai aspiets che si volin pandi e il numar di dissiplinis che a si puedin identificâ al è une vore grant. Chi, a titul di esempli, definìn trê grancj brancs, ma si viodarà come tantis materis a comparedin plui voltis: chest al è dovût tant a la tendence dai matematics di unificâ lis teoriis che a lis naturâls relazions tra lis dissiplinis e la conseguente impussibilitât di tirà confins nets.
Analisi[cambie | modifiche il codiç]
La analisi e cjape dentri la algjebre (fondaments di calcul cumbinatori, ecuazions algjebrichis reâls e complessis), la analisi infinitesimâl (funzions reâls e complessis cun lis nozions di limit, derivade, integrâl, ecuazions diferenziâls e integrâls) e la analisi funzionâl (analogjie tra funzions e insiemis di funzions cun ponts in spazis vetoriâi). Un timp la diference tra lis trê e jere une vore fuarte ma la tendence de matematiche a unificâ lis teoriis e à fât sì che il lôr studi, adun cun chel de gjeometrie, al vedi di man in man plui ponts in comun.
Matematiche discrete[cambie | modifiche il codiç]
Dissipline che e studie lis struturis discretis, ven a stâi lis proprietâts dai insiemis finîts o numerabii. Tra i argoments corelâts in cualchi maniere cun la matematiche discrete cjatìn il calcul cumbinatori, la teorie dai insiemis, dai grâfs, dai reticui, dai algoritmis e la algjebre di Boole. In gjenerâl, si à simpri a ce fâ cun insiemis che a àn elements isolâts e i dâts dai problemis discrets a son leâts a la idee di contâ, al contrari di chei dai problemis continuis che a derivin invezit dal misurâ.
I calcoladôrs eletronics, par la lôr nature, a lavorin in maniere discrete e finide: dutis lis lôr carateristichis e proprietâts a puedin jessi studiadis par mieç di struturis tipichis de matematiche discrete che e divente duncje il strument principâl par il svilup di modei e sistemis di simulazion.
Matematiche numeriche[cambie | modifiche il codiç]
La matematiche numeriche si ocupe di analizâ e sintetizâ dai algoritmis, ven a stâi dai metodis computazionâi par la risoluzion di problemis matematics. Ancje cheste dissipline e je leade a fuart a la introduzion dal ûs di calcoladôrs intal studi de matematiche, ma, a diference de matematiche discrete, e concentre la atenzion su la complessitât e la stabilitât numeriche di un algoritmi e sul condizionament dai problemis. In altris peraulis, si preocupe di stimâ il numar di operazions necessaris par risolvi un probleme, la pussibilitât che a esistedin câs li che un algoritmi nol rive a procedi e lis condizions che il probleme al à di sodisfâ par fâ sì che chescj câs no sucedin.
Bibliografie[cambie | modifiche il codiç]
- AA.VV. Matematica, in Grande Dizionario Enciclopedico. 4a ed. Torino, UTET, 1990. ISBN 88-02-04230-6
- G. Spirito. Matematica Senza Numeri. Newton Compton, 1995. ISBN 88-7983-814-8
- G. Spirito. Matematica dell'Incertezza. Newton Compton, 1995. ISBN 88-8183-270-4
- Wikipedia Contributors. Mathematics, in Wikipedia, the Free Enciclopedia, 24 January 2007, 00:44 UTC,   [accessed 24 January 2007]

robotstxt: allowed

filter: keep


text:
Tal
analizâ lis vôs dal stampon de leç finanziarie pal 2016 de
Comunitât Autonome Basche, il cuotidian Gara al à segnalât che, se
la manovre e ves di jessi confermade, e sarà chê che e met mancul
risorsis pe lenghe basche dai ultins cuindis agns. Pe promozion dal
euskara a son di fat previodûts 104,4 milions di euros, o sei il
0,95% dal belanç complessîf de Comunitât, cuant che l’an passât
par cheste vôs si veve metût il 0,97% e tal 2014 l’1%. Cheste
erosion dai bêçs pal euskara no diven di une disponibilitât
complessive plui basse di risorsis che in realtât a son cressudis.
La cuistion e je stade puartade in Parlament dai rapresentants de
çampe indipendentiste basche (EH Bildu), ma de bande dai
rapresentants dal PNV, i nazionaliscj moderâts cumò al guvier inte
Comunitât, no je rivade nissune spiegazion in proposit.
Font:
Naiz:,
05/11/15


text:
Paîs Catalans: in miârs ae manifestazion par un stât catalan
Si calcole che a sedin stadis sù par jù 20 mil lis personis che a àn partecipât ae manifestazion pe indipendence che si è davuelte a Barcelone ai 11 di Setembar, zornade che e cole la fieste nazionâl catalane. La iniziative e je stade imbastide di une sessantine di organizazions di stamp diferent, di chês dai imigrâts fintremai a chês sportivis, ma dutis impegnadis intun percors pe indipendence dai Paîs Catalans. Il slogan sielzût par compagnâ la manifestazion al è stât: “O sin une nazion. O volìn un stât par nestri cont” (Som una nació. Volem estat propri). Intant de iniziative si à denunciât la ofensive culturâl metude in vore des istituzions spagnolis e il disfrutament economic e finanziari che la Catalogne e je daûr a patî. Propit la cuestion finanziarie e je stade l’argoment centrâl di une altre iniziative inmaneade de ERC che e à clamât dongje cualchi miâr di personis. Simpri te stesse zornade, une altre manifestazion di stamp indipendentist e je stade inmaneade di altris siglis (Maulets, Endavant, Cajei, e v.i.) che si son dadis dongje alì dal Fossar de les Moreres, un dai lûcs simbul de resistence catalane.
Font: Avui, 11/09/08; VilaWeb, 11/09/08; Món Divers, 11/09/08


text:
La
Assemblee dai deputâts e à fate buine in seconde leture la riforme
teritoriâl dal stât francês che e previôt di ridusi il numar des
regjons di 22 a 13 a partî dal 2016. Tra i siei efiets si varà
ancje la disparizion de Alsazie tant che entitât aministrative
autonome e la sô fusion intune regjon uniche cun Lorene e Champagne
– Ardenne. No si à duncje tignût cont de propueste fate buine in
Senât di mantignî separade cheste regjon là che e vîf une
impuartante comunitât di lenghe todescje e si à un sens identitari
fuart. Ae fin la maiorance socialiste e à rivât duncje a fâ passâ
il proviodiment cundut dal ostruzionisim puartât indenant cun fuarce
massime dai deputâts alsazians. Nuie di fâ nancje pe riunificazion
de Bretagne cul passaç dal dipartiment de Loire Atlantiche che al
reste ancjemò cu la regjon dal Paîs de Loire. Boçade ancje la
propueste di une part dai deputâts de çampe che a vevin miôr che
la regjon dai Pireneus di Mieç si des dongje cu la Aquitanie e no cu
la Lenghedoc – Roussillon. La riforme no à duncje tignût in
nissun cont lis rivendicazions des regjons storichis e nancje des
comunitâts minorizadis.
Font:
Libération,
20/11/14


text:
Corsiche: indipendentiscj e autonomiscj cuintri dal PADDUC
La gnove aleance indipendentiste che si ricognòs tal progjet Corsica Libera e à presentât un progjet alternatîf al PADDUC, ven a dî il Plan plurienâl di svilup de Corsiche che al varès di fissâ lis liniis di svilup de isule pai prossims cincuante agns. La propueste di Corsica Libera e ponte suntun svilup che al rispuindi pardabon aes potenzialitâts economichis de isule e che a ‘nt rispieti l’ambient e lis carateristichis naturâls. A contestâ il PADDUC, ancje se cun formis diviersis, a son ancje il moviment armât FLNC (Front di Liberazion Nazionâl Cors) e il partît autonomist A Chjama Naziunale. Chest ultin al à invidât chês altris fuarcis politichis di aree nazionaliste a dâsi dongje par rapresentâ une alternative politiche reâl ai sogjets politics che in dì di vuê a son al guvier in Corsiche.
Font: Radio Alta Frequenza, 17/11/08


text:
La
ambassade russe a Tallinn e je intervignude par dineâ lis acusis
rivadis di un rapuart dal Istitût Eston pai Dirits Umans. Intal
document, di fat, lis autoritâts politichis, aministrativis e
scolastichis russis a vegnin acusadis di violâ i dirits e di lavorâ
pe assimilazion des comunitâts di lenghe ugrofiniche che a vivin
inte Federazion tant che udmurts, comis, maris, mordvins, carelians,
finlandês, estons e veps. Pe ambassade russe cuasi dutis lis lenghis
de famee ugrofiniche a son presintis intal sisteme scolastic, ancje
buine part di chês plui piçulis, intant che lis comunitâts che lis
fevelin a gjoldin di poiis economichis sei a nivel statâl che
regjonâl. Inte Federazion, a zontin lis autoritâts russis, a vegnin
stampâts sù par jù 120 tra cuotidians e periodics intes lenghis
ugrofinichis, al cres il numar dai portâi internet là che si doprin
chestis lenghis e a son cuasi 200 i grancj events dedicâts a chestis
comunitâts che a vegnin finanziâts ogni an. Dut câs diviers dai
dâts segnalâts inte rispueste russe a vegnin contestâts dal
Istitût Eston pai Dirits Umans; un esempli par ducj: i rus a fevelin
di 2,4 miliarts di rublis spindûts in cuatri agns pes popolazions
nativis de regjon autonome dai khantis, ma l’Istitût al sclarìs
che si trate di bêçs metûts par rindi stanziâls popolazions
nomadis che a vivevin in areis dopradis pal disfrutament di minerâi
o di petroli, duncje par gjavâ chestis popolazions al lôr ambient e
al lôr sisteme di vite tradizionâl.
Font:
Fenno-Ugria Asutus, 31/10/12


text:
sabato 31 marzo 2012
QUALUNQUEMENTE FRIULANI
Intal mês di març dal 2010 il consei comunâl di Palaçûl al faseve buine une mozion cuintri la omofobie e la transfobie presentade di bande dal Partît Democratic. Il document al passave cun largje maiorance (ricuardìn dome lis astensions di trê components dal grup di Forza Italia, e in particolâr che une vore pesante dal assessôr aes politichis sociâls) e cul vôt favorevul dal sindic Bordin. Viodût che in chel document, preseât ancje di bande di ArciLesbica e ArciGay, si declarave la "necessitât di acetâ lis diferencis" e in particolâr si cjapave lis distancis "dai pôcs facinorôs, che, semenant la intolerance, e impedissin il progrès de societât taliane" al ven spontani domandâi a Bordin ce che al faseve in bande di Fontanini e di Calderoli (i gay non sono friulani tipici e non sono una famiglia). Un tic di coerence no, eh? Vergognaisi.
CONVOCÂT IL COORDENAMENT DAL PD DE BASSE PAR MIERCUS AI 4 DI AVRÎL A DAEL
Fulvio Tomasin al à convocât il coordenament dal Partît Democratic de Basse Furlane, adun cui aministradôrs dal teritori, par miercus ai 4 di avrîl 2012, a lis 20.30, alì de sale civiche di Dael in Vie Battisti n.25. Inte riunion si discutarà dal progjet di un gnûf centri comerciâl a Dael-Visc.
domenica 25 marzo 2012
ADEUS TONI
23/09/1943 - 25/03/2012
"Cumò Tristan al è strac pardabon, nol à plui flât, si lu sint, al varès voie di durmî, ma no il sium curt di une iniezion, a lunc, come che al a di jessi lunc il sium cal compense la fature di vê vivût"Antonio Tabucchi
sabato 24 marzo 2012
AQUILEE 2/4/2012 - VIERS LA CONFERENCE PROGRAMATICHE PAL 2013
La segretarie regjonâl Serracchiani e il coordenadôr pe conference programatiche Enzo Martines e invidin i segretaris e i diretîfs dai circui, lis assembleis, lis direzions e lis segretaris provinciâls e regjonâls al secont incuintri pe presentazion dai documents de conference programatiche dal Pd pal 2013 elaborâts di bande dai forum e za passâts in direzion regjonâl. Apontament par lunis ai 2 di avrîl 2012, a lis 18.30, alì de sale consiliâr dal Comun di Aquilee. Il program dai lavôrs al proviôt la introduzion di Debora Serracchiani, la esposizion di une premesse politiche ai documents di bande di Enzo Martines e un struc des propuestis afidât ai referents dai grups di lavôr: Rita Maffei pe culture, Renata Brovedani pe imigrazion e Laura Fasiolo pe scuele.
Pubblicato da PD Palazzolo dello Stella a 17:11 Nessun commento:
Etichette: aquilee, basse furlane, conference programatiche, culture, elezions, forum, friûl-vignesie julie, imigrazion, partît, pd, politiche, program, scuele
giovedì 22 marzo 2012
AI 30 DI MARÇ A PALAÇÛL IL PRIN APONTAMENT DE RASSEGNE DE ANPI “RESISTENZE 2012”
Pubblicato da PD Palazzolo dello Stella a 15:56 Nessun commento:
Etichette: alessandra kersevan, anpi, antifassisim, basse furlane, caserme piave, friûl, irene bolzon, kappa-vu, libris, lorenzo fabbro, memorie, palaçûl, partigjans, resistence
martedì 20 marzo 2012
JUSTIZIE E LIBERTÂT: INIZIATIVE PUBLICHE SUL TEME DAI ZOVINS E DAL LAVÔR A UDIN
Il Circul Justizie e Libertât di Udin us invide a partecipâ al incuintri “Ocupazion pai zovins: struments e prospetivis” che si davuelzarà joibe ai 22 di març a lis 18.30, alì de Sale Tomadini in Vie Tomadini 30 a Udin. Relazion de prof.re Valeria Filì de Universitât di Udin.
domenica 18 marzo 2012
FIESTE DAL FRIÛL A MUÇANE: "ALVIERO NEGRO, UN TEATRI PAR UN POPUL"
venerdì 16 marzo 2012
CUNVIGNE AL CENTRI BALDUCCI: IL DIRIT AE PROTEZION. CUÂL FUTÛR PAL DIRIT DI ASÎL IN ITALIE?
Il Centri Ernesto Balducci e la Rêt pai Dirits di Citadinance dal Friûl – Vignesie Julie e invidin a partecipâ al incuintri public "IL DIRIT AE PROTEZION. Cuâl futûr pal dirit di asîl in Italie?" che si davuelzarà lunis ai 19 di març 2011, a lis 20.30, alì dal
Auditorium dal Centri Balducci a Çuian.
Chel di asîl al è un dirit fondamentâl de persone, stabilît di bande dal articul 10 de Costituzion. Furnî, protezion a cui che al scjampe di persecuzions, conflits e violencis coletivis al è un oblic juridic e etic de Republiche. Cun dut che la Italie di cualchi an a cheste bande e sedi deventade un paîs di destinazion dai rifugjâts e no plui dome un paîs di transit, lis politichis publichis no son sigurementri adeguadis ae situazion.
Il stes dirit di asîl al reste un teme pôc cognossût di gran part de opinion publiche ma ancje dal mont de culture e di chel de politiche. Daspò de sentence de Cort europeane pai dirits dal om che e condane cun durece l’Italie par vê parât indûr i sfolâts che e rivavin de Libie e dopo la fin de cussì clamade “emergjence Nord-Afriche” al è necessari vierzi une gnove pagjine dal dirit di asîl in Italie. In ocasion de presentazion de ricercje “Il dirit ae protezion” un dai prins studis che al cjape in esam il stât dal sisteme asîl in Italie intai ultins agns, discutin des prospetivis dal dirit di asîl intal nestri Paîs cun:
Furio Honsell - Sindic di Udin
Guglielmo Pitzalis - Miedi, referent dal GrIS Fvg de S.I.M.M. (Societât Taliane di Medisine des Migrazions)
Silvia De Lotto - Associazion Nuovi Cittadini Onlus, ent gjestôr SPRAR di Udin e coordenadore de rêt regjonâl “Crocicchio-Voikrucigo”
Pietro Paviotti - Sindic di Çarvignan e referent ANCI regjonâl dal Friûl Vignesie Julie
Tamara Amadio - Avocat, CIR (Consei Talian pai rifugjâts)
Gianfranco Schiavone - Component dal diretîf nazionâl A.S.G.I. (Associazion Studis Juridics su la Imigrazion) e coordenadôr sientific de ricercje “Il dirit ae protezion”
Introduzion e coordenament par cure di Pierlugi Di Piazza, Centri Balducci
Pubblicato da PD Palazzolo dello Stella a 07:50 Nessun commento:
Etichette: amadio, asîl politic, bon acet, centri balducci, çuian, cunvigne, de lotto, dirits, friûl, honsell, paviotti, pitzalis, rifugjâts, schiavone
PRESENTAZION DE CANDIDATURE DI LUCA FANOTTO A SINDIC DI LIGNAN
Cheste matine e je stade presentade uficialmentri la candidature a sindic di Lignan di Luca Fanotto. Lu sostignarà ancje la liste civiche di centri çampe Comunità Lignano.
mercoledì 14 marzo 2012
CUNVIGNE DI LEGAMBIENTE A MONFALCON: GRANDIS OPARIS PAR FÂ SU LIS OPARIS O BEN PAR INVIÂ UNE MOBILITÂT SOSTIGNIBILE DI PERSONIS E MARCJANZIIS?
Vinars ai 16 di març
2012, a lis 18.00 alì de sale Conferencis de Biblioteche Comunâl di Vie Cerini a Monfalcon o sês invidâts a partecipâ al incuintri public: "Grandis oparis par fâ su lis oparis o ben par inviâ une mobilitât sostignibile di personis e marcjanziis? De TAV in Val di Sûse al Plan de Zonte Regjonâl dal Friûl–Vignesie Julie pes infrastruturis di traspuart, de mobilitât des marcjanziis e de logjistiche"
Program:
Salût dal Sindic di Monfalcon Silvia Altran
Intervents di Vanda Bonardo, za presidente regjonâl di Legambiente Piemont, Elia Mioni, president regjonâl di Legambiente FVG, Andrea Wehrenfennig, Circul Legambiente Verdazzurro di Triest, Rudy Fumolo, Circul Legambiente Green Gang di Monfalcon
Dibatit
Pubblicato da PD Palazzolo dello Stella a 16:46 Nessun commento:
Etichette: altran, ambient, bonardo, cunvigne, friûl-vignesie julie, fumolo, infrastruturis, legambiente, mioni, mobilitât sostignibile, monfalcon, tav, teritori, traspuarts, wehrenfenning
FONDAZION AQUILEE, MODEL DI GUVIER E PARTECIPAZION DAL TERITORI
Il Circul dal Pd di Aquilee us invide a partecipâ ae assemblee publiche "Fondazion Aquilee, model di guvier e partecipazion dal teritori" che si davuelzarà joibe ai
15 di març 2012, a lis 20.15, inte sale consiliâr di Place Garibaldi 7 a Aquilee.
Intervents di Alviano Scarel, president de Fondazion Aquilee e Franco Nicoletti, president dal comitât di “Agenda
21” de Fondazion Aquilee.
Pubblicato da PD Palazzolo dello Stella a 16:28 Nessun commento:
Etichette: aquilee, assemblee publiche, basse furlane, fondazion aquilee, friûl, guvier teritori, nicoletti, partît, pd, politiche, scarel
LA VÔS DAL FRIÛL A STRASBURC
La funzion dai mieçs di comunicazion dilunc de strade de inclusion sociâl dai zovins rifugjâts: scoltìn lis lôr vôs. La vôs dal Friûl a Strasburc e sarà chê di Daniel Samba.
Dai 4 ai 10 di Març si davuelç a Strasburc, alì dal European Youth Center, une iniziative clamade “The role of media on the road to social inclusion of young refugees: Hearing the Voices of Young Refugees in Europe– La funzion dai mieçs di comunicazion dilunc de strade de inclusion sociâl dai zovins rifugjâts: scoltìnlis lôr vôs” metude adun de organizazion VYRE (Voices of Young Refugees – Vôs di Zovins Rifugjâts). Pal stât talian e in rapresentance di Radio Onde Furlane al è stât clamât a Strasburc Daniel Samba, condutôr radiofonic de trasmission Il Friûl piturât di neri e atôr intal spetacul teatrâl Pieri Di Brazzaville di Paolo Patui e Gigi Dall’Aglio, in plui che di cualchi pontade dal serial televisîf Felici ma Furlans. Samba, origjinari dal Camerum, al è un zovin rifugjât che za di agns al vîf in Friûl, dulà che al à fate sô la culture e la lenghe furlane, so prin strument di integrazion e di lavôr. Daniel al à lavorât in diviersis produzions de Cooperative Informazione Friulana sei par television (tant che il program Balon salvadi su Telefriuli), sei par radio là che al à condusût une schirie di trasmissions di informazion pai citadins imigrâts in Friûl(Passepartout, Colors). Impussibilis di dismenteâ lis sôs intervistis par furlan in Friûl piturât di Neri, là che plui di une volte politics e operadôrs culturâi a àn fat fature a rispuindii par furlan, o ancje i bote e rispueste pes stradis di Udin là che ur “insegnave” ai furlans la lôr lenghe, interogantju sul significât di proverbis e detulis furlanis. A Strasburc si presente fuart di chestis esperiencis tai mieçs di comunicazion e al rapresente chel Friûl che nol à pôre di dâi vôs e microfons ai gnûfs citadins. La sô testemoneance e jentre ad in plen intes finalitâts de iniziative di Strasburc che e vûl “capî cemût che si puedin doprâ i mieçs di comunicazion par produsi cambiaments positîfs inte societât e intes vitis dai zovins rifugjâts, massime cul contribuî a combati i prejudizis”.
sabato 10 marzo 2012
VIERS LA CONFERENCE PROGRAMATICHE PAL 2013
La segretarie regjonâl Serracchiani e il coordenadôr pe conference programatiche Enzo Martines e invidin i segretaris e i diretîfs dai circui, lis assembleis, lis direzions e lis segretaris provinciâls e regjonâls a un incuintri pe presentazion dai prins documents de conference programatiche dal Pd pal 2013 elaborâts di bande dai forum e za passâts in direzion regjonâl. Apontament par sabide ai 17 di març 2012, a lis 14.30, alì dal Auditorium dal Centri Culturâl Paolino d’Aquileia in Vie Treppo 5b a Udin. Il program dai lavôrs al proviôt la introduzion di Debora Serracchiani, la esposizion di une premesse politiche ai documents di bande di Enzo Martines e un struc des propuestis afidât ai referents dai grups di lavôr: Ezio Beltrame pe sanitât, Renzo Liva pal lavôr e Giorgio Brandolin pes infrastruturis. Daspò dal dibatit, cun contribûts par cure dal Grup Regjonâl, viers lis 17.30 al sierarà la riunion il coordenadôr de segretarie nazionâl dal Partît Democratic Maurizio Migliavacca.
Pubblicato da PD Palazzolo dello Stella a 07:10 Nessun commento:
Etichette: 2013, conference programatiche, d. serracchiani, dibatit, e.beltrame, e.martines, elezions, fvg, g. brandolin, m. migliavacca, partît, pd, r.liva, udin
JACUME: RATIFICADE LA CJARTE EUROPEANE PES LENGHIS DI BANDE DAL GUVIER TALIAN
Ripuartin la notizie dal blog dal Comitât 482:
Intant de riunion dal Consei dai ministris di îr, tra la istituzion de fieste pal inovâl de "unitât de Italie", l'aument dai podês dal esecutîf e un percors facilitât pal cumierç di armis, il guvier Monti al à ratificade la Cjarte europeane pes lenghis regjonâls o minoritariis (1992). Si trate di un dai documents di fonde pal rispiet dai dirits linguistics des comunitâts minorizadis che il stât talian al veve firmât agns indaûr, ma nol veve po ratificât. Là che, la mancjance de ratifiche, e impedive di meti in vore i principis de Cjarte intal stât talian. Tant par fâ un esempli, la mancjance de ratifiche e jere stade doprade (in maniere dal dut strumentâl e cence fondis) par motivâ il fat che la RAI no meteve in vore la leç statâl 482/99 che e garantìs spazis pes lenghis minoritariis ricognossudis dentri dal servizi radiotelevisîf public. A son coventâts cetancj agns, ma cumò la ratifiche de Cjarte e je rivade: jacume! Magari cussì no, cheste biele gnove e rive distès a lassânus la bocje garbe. Cun di fat, cemût si podaraial rispietâ i principis e i contignûts de Cjarte cuant che il strument principâl par fâlu, ven a dî - daûr des stessis peraulis jessudis îr de bocje dai rapresentants dal guvier talian - la leç statâl 482/99, al è aromai cuasi cence risorsis propit par vie dai tais decidûts dal guvier Monti? Chel istès, par cjalâ chê altre muse de medaie, o podìn dî che cu la ratifiche de Cjarte o vin une arme in plui pe nestre lote e, pôc ma sigûr, no mancjarìn di doprâle.
mercoledì 7 marzo 2012
08/03/2012 - LA FUARCE DES FEMINIS
Lait a viodi lis iniziativis in Provincie di Udin sul sît dal PD provinciâl
CONVOCÂT IL COORDENAMENT PD DE BASSE PAR DISCUTI DI RIFORMIS E SANITÂT
Il coordenadôr dal Partît Democratic de Basse Fulvio Tomasin al à convocât il coordenament de Basse slargjât ai segretaris e ai circui par discuti di sanitât e in particolâr de Riforme dal Sisteme Sanitari Regjonâl. Ae riunion, che si davuelzarà joibe ai 15 di març, a lis 20.30, inte sale dal Ristorant La Filanda (Auditorium S. Marc), a parteciparan Ezio Beltrame, za Assessôr Regjonâl ae Sanitât e coordenadôr dal Forum Sanitât dal Pd e une rapresentance di rapresentants sindacâi de sanitât funzion publiche.
CUASI, CUASI O VOI A FÂMI UN ZÎR ………… A PALME
Le Associazion Culturâl Bottega Errante adun cul Servizi Bibliotecari Intercomprensoriâl e la Biblioteche di Palme us invidin vinars ai 23 di març, a lis 18.30, alì dal Salon dal Municipi di Palme ae performance di leturis, musiche e tant altri “Quasi, quasi vado a farmi un giro. Viaggiatori e viandanti sulla terra che si muove” cun Mauro Daltin, Maurizio Mattiuzza, Claudio Moretti e la ghitare e la vôs di Renzo Stefanutti. Jentrade libare.Lei achì il program complet.
martedì 6 marzo 2012
I "ARBUI" DI MATTIUZZA DOMENIE AE LIBRARIE FELTRINELLI DI UDIN
Interessant apontament par domenie ai 11 di març, a lis 17.00, alì de Librarie Feltrinelli di Udin. Maurizio Mattiuzza al presentarà il so ultin libri di poesiis "Gli alberi di Argan" compagnât de ghitare dal cjantautôr Renzo Stefanutti e des notis critichis dal scritôr Pericle Camuffo: un viaç cuintrivint cal partìs des stradis dal Maroc par rivâ al Friûl e a lis tantis musis dal nord est talian. Un libri di comprâ e di lei, une "performance" di no pierdi!
ELEZIONS AMINISTRATIVIS 2012: AL VÔT AI 6 E 7 DI MAI
Le Regjon e à decidût lis datis pes elezions aministrativis che si davuelzaran intal 2012: si votarà ai 6 e 7 di mai. Te Basse Furlane i comuns interessâts e son Çarvignan, Pucinie e Lignan. A Pucinie lis cjartis e son inmò cuviertis invezit a Çarvignan il candidât dal centri-çampe al sarà Gianluigi Savino, e a Lignan la storiche liste civiche progressiste Comunità Lignano e à di timp decidût di poiâ il candidât des listis civichis Luca Fanotto.
Iscriviti a: Post (Atom)


text:
Il coordenament Queremos Galego, che al met adun cetantis organizazions e associazions impegnadis inte promozion de lenghe galiziane, al à inmaneât pai 21 di Zenâr a Sant Jacum di Galizie (Santiago de Compostela) une manifestazion cuintri dal decret sul ûs des lenghis inte istruzion e, par chê stesse zornade, al à invidât il mont de scuele a fâ siopar. Cun di fat, a spieghin i organizadôrs, il progjet puartât indenant dal guvier autonomic al va a colpî cun fuarce l'ûs dal galizian intes scuelis. La proteste cuintri de politiche linguistiche de aministrazion vuidade dal popolâr Alberto Nuñez Feijóo e veve za puartât a dôs grandis manifestazions di place ai 17 di Mai e ai 18 di Otubar e chê dai 21 di Zenâr e riscje di jessi inmò plui grande. La iniziative e cjate ancje la poie dai nazionaliscj dal BNG e dai socialiscj galizians.
Font: Vieiros Galiza Hoxe, 11 e 12/01/10


text:
15 nov 2012
Cjançons d'amôr furlanis
Lis cjançons d'amôr furlanis a son raris. Come se i furlans a vessin pôre di mostrâ i lôrs sentiments. Fasin alore une biele ecezion cun tune balade sentimentâl e romantiche zuiade da doi vêrs morôs il di dal fidanzament. Se po o vês chê di fâ compagn...
12 ago 2012
Eroe fino in fondo / Eroi fin insom
Il tornâ de vuere invalit, a nol à simpri dât il dirit di vê 'ne medae e lis medais vuê no dan altris onôrs che puartâlis a spas sul pet une volte ad an ae sfilade de Vitorie.Le pension a é ne miserie, cussì, un grum di veterans, o lis an butadis vie di rabie o lis an vendudis di cûr prime o dopo di vê cjatât un lavôr par sôrevivi.
In tun paîs dulà che son muarts 18 milions di civîls e plui di 8 milions di soldâts, al ûl dî che in ogni famee e à pierdût almancul un parint in vuere . Alore no si dismentee e ae sfilade anuâl par lôr al é come se tornassin de vuere ogni an. Cualchidun ur da flòrs, altris une butilie, alc da mangjâ...Ma al é vêr che no son plui che un cent di lôr inmó vifs sul milion e vot cent mil medaiâts.
Cussí,de perestroiche in ca, lis medais si cjatin fintramai sul marcjât di Berlin. Cui che lis compre a no si sa. Colezioniscj di sigûr. Forsit ancje cualchidun dai lôr nemîs che biecemai a crodin che cu lis medais di chei altris a saran plui valorôs.
Se il ricuart di ce che i veve costât nol fos stât plui fuart che le sô miserie, ancje lui al varès podût tarondâ le sô piçule pension e vendi lis sôs medais.
Siché al jere lât a vierzi le puarte di cjase e al si jere cjatât cun tune curtisse sot dal barbuç.
- O lis medais o le muart! A i veve cridât chel dal curtìs. E come che il puar vecjo nol voleve assolutamentri dâies, prime par fài pôre e daspò par dabon. al veve tacât a scurtissâlu.
Lui, al cirive di parâsi cul lis mans, cui braçs,cui pîs e cul baston. A ogni colp, al lave indaûr par che il curtìs nol jentri masse profont in te so cjar. Cussí, al jere rivât te cusine. Lì nol podeve plui lâ indaûr. Nol saveve s'al jere tal cûr o tal palmon e al varès vût di colâ cuant ch'a i jere rivât il decim colp ma tant ch'al cirive di parâsi cun tun braç, cun chel altri al jere rivàt a tirà fûr da un cassetin il plui grant curtis ch'al veve e i al veve zirât vie in te panze e chel bandît al jere colât al so puest.
Il sanc di un bandît o di un eroe al à simpri il stès ros che chel di un todesc in Russie o un merecan in Coree e prime che il so sanc al si massedi par tiare cun chel di chel âltri al veve clamât le pulizie.
Ce i impuartial a lui se il procuratôr vuê lu à mitut sot arèst par omicidi parcé che al à smisurât il colp par difindisi?
Ce interessial a lui si tal so paîs lis medais cumò lis dan di bot plui ai sassins che ai eroes? Cualchidun a i ten le man e al cjale chê lagrime ch i sponte sot dai vôi sierâts.
Al à l'amâr tal cûr ma al é content. Ancje s'al mûr.
21 giu 2012
Da ridî par no ridi
Par un ch'a le à simpri cui plevans o scuegnivi ancje vêle cui miedis.
Che sedi par vie che a son ducj da meti cui sorestants? Tar chest câs o varès di sei socialist ma no lu soi. Anzit, no mi mancjie mai li smicje par traur une pidade cuant che mi cjape.
Ma ce ao da disi cuintri i miedis? Nuie da dî, dome da ridî.
Viodêt vualtris se ridi cul ridî us conven.
Seont cuatri statistichis cjatadis sul sito dal Health Science institute, al si é savût che cuant che i miedis a son in siopero
le mortalitât a cale dal 18 al 50 par cent. Chest al volarès dî che mancul a si và dal miedi e mancul a si riscje di morî. Se po a si sà che in Americhe a 'nd è cuarante mil omicidis par an e che a si riscje 3 voltis di plui di sei copât par un miedi che par
un colp di sclope, a si pues scomençâ a cjalâ il nestri miedi cun sospiet bielzà in te scune.
Parcé saressial miôr che un merecan?
Ce disi dai miedis inglês se seont lis statistichis e causin cui lôrs erôrs plui di 40.000
muarts par an e che chest al ûl dî che a a son le tierce cause plui impuartant dopo chei dai cancros e dai atacs di cûr.
Robis da mats che forsit in Italie, paîs cognossût pal so sisteme miôr che tar chei altris paîs,
al puedarès sei inmô miôr...Ven a stâi piês. Viodêt vualtris.
Statistichis
Tal 2000 i miedis israelians a son lâts in siopero 4 setemanis. Risultât? 40% di
muarts di mancul.
Tal 1976 a los Angeles i miedis e an fat siopero. Risultât tar chest periodo:
18% di muarts di mancul.
Tal 1973 inmò in Israêl un siopero di 4 setemanis al à fat sbassà le mortalitât dal 50%!
Tal 1972 a Bogota i miedis a vevin decidût di no cjapâ plui nissun tes urgjencis.
E i muarts a son diminuîts dal 35%.
A chest pont, si varès di scomençâ a domandâsi il parcé che cuant ae Rai e fasin siopero
i programs a son miôr di cuant che no lu fan. Daspò, si varès di viodi cemût fà par eliminâ ducj i politics da cuant chi vin viodût che un paîs al puès lâ indenant benon cence guviern come ch'al é sucedût in Belgjiche par plui di un an. Dome une robe, no ai cjatât inmó il mût di rivâ prime cuant che i ferovîrs a no lavorin, ma sicome chi rivi in ritart ancje cuant che a lavorin, dulà ise le difarence?
31 mag 2012
Elena a é une dai gnûfs emigrants ator pe Europe. Nuie di viodi cui puars biâts che si use ( No ai mai capît parcé) compatî in Friûl cuant che invezit si varès di amirâ pal lôr coragjo e congratulâ par seisi no dome adatâts ma che si son fats un puest tal soreli e dutcâs e si son fats le lôr strade cence spietâ che cualchidun a i dedi un sburton. Di sigûr, a si puedarès invidiâ ma le invidie al é un sentiment primitîf che in Friûl a no si cognos:-)
Duncje, Elena a fevele il francês come un talian, cula erre mediteranee ven a stâi rumene ma chest no le à impedide par nuie di rivâ a fàsi l'aparament, le machine, lis vacancis e il caprici dal dí che al sarès chel di fâsi fâ un manichin cul so ritrat par decorâ le cjase. Ce vê di miôr par viestî cui soi viestîts? Cuant che a sarà vecjie a i fasarà di sigûr un biel ricuart. Achi si viôt le sô musute in zès in cors di lavôr.
17 mag 2012
Il Furlanâr is back
Il blog al jere stât blocât da Google par une reson chi no ai mai capît. Al pretindeve che culchidun mi veve hackât, ven a stâ piratât, freât il sito par fâ lâ i furlans suntun altri sito. Il biel al é chi no ai fat nuie parcé chi no ai cjatât nuie da fâ. Po ben, o scuegnarai viodi ce chi ai da fâ cumò par fâ restâ chei intrepids furlans che a rivin inmò fin achi. Vé achi le notifiche di Google.
After re-reviewing your site, our tests have found that your site no
longer appears to distribute malicious software.
I've confirmed that your account ID 641-194-0337 has been unsuspended.
I have updated the status of your site in our system and your account
should not be suspended again, unless another issue is present.
Thank you for your cooperation and efforts to protect users from
malware.
Sincerely,
The Google AdWords Team
Google Ireland Ltd.
Gordon House, Barrow Street
Dublin 4, Ireland
After re-reviewing your site, our tests have found that your site no
longer appears to distribute malicious software.
I've confirmed that your account ID 641-194-0337 has been unsuspended.
I have updated the status of your site in our system and your account
should not be suspended again, unless another issue is present.
Thank you for your cooperation and efforts to protect users from
malware.
Sincerely,
The Google AdWords Team
Google Ireland Ltd.
Gordon House, Barrow Street
Dublin 4, Ireland
01 mar 2012
A Putine to put out?
Scrit dal Mario Sommarti A l'ore juste: 13:44 Nessun commento: Leam viers chest mesagjo
Etichetât: Putine
Iscriviti a: Post (Atom)


text:
. A si và in cantine dome par cjoli un stamp o tornâ a puartâlu, regolâ il riscjaldament o ben pai contatôrs de âghe, de eletricitât o dal gâs. Duncje, a si và di râr. Da un mês in ch'a in tune stanze a si sintive un odôr di miarde e a si crodeve ch'al fos stade le nestre gjate le ûltime vôlte ch'a ere restade scierade.
Chê âltre di lant te cantine o ai sintût un gjat ch'al miaulave ma no soi stât bon di cjatâlu. Alore o ai pensât di meti alc da mangjâ e dôs oris dopo o soi lât a viodi. Si, andere un giatut nêri dut spaurît ch'al durmive cun le panse plene ma apene ch'al mi a vidût al é sparît come un salvadi e no lu ai plui cjatât. O ai tornât a dai da mangjâ ma doi dîs dopo a nol veve tocjât nuje. La erial lât po?
Lu ai cjatât vuê di buinore. Al ere colât in tun stamp e nol saveve saltâ fûr. Par furtune sô al a dât une miaulade cuant ch'o passavi dongje parcé il stamp al ere il stamp di une gjambe âlte doi metros e nol vares mai podût saltâ fûr... Cumó, lu ai mitût in tun bagno par ch'al si calmi intant ch'o cir il so paron...Al a di sei amancul un mês che un vissin al mi a domandât so no ai vidût un gjatut...O i mostrarai lis sgrifignadis e le muardude ch'o ai tes mans. Forsit a lis ricognossarà:-)
Dutcâs, s'al é in te cantine da un mês al sgrifigne ancjemó benon!
°°° *
Infatti, l'ho trovato che dormiva con la pancia piena ma quando s'é reso conto che ero vicino a lui é saltato per aria come un uccello ed é sparito in una delle sei stanze della cantina piena dei miei stampi. Che fare? Ho messo ancora latte e carne e sono tornato l'indomani.
Un mese fa un vicino m'ha chiesto se non avevo visto un gattino e gli avevo detto di no. Chi era? e dove abitava? Gli mostreró i graffi e il morso che m'ha fatto. Forse li riconoscerà:-)
In ogni caso, se si trova in cantina da un mese, graffia ancora bene.
Foto del gatto presa per il buco della serratura...


text:
Lûs, dopo une vore di aventuris ator pe tiere dai drâcs e dai orcui mangjesbilfs, e steve traviersant il bosc par tornâ tal so paîs vieri.
Cuant che e jere lade vie, l'aiar al jere net, il soreli al lusive, lis bestiis a jerin contentis, ma cumò dut al jere diferent. Dut al jere grîs, lis plantis a jerin flapis e no si viodeve nissune bestie vive.
Rivade tal paîs, la elfe vueriere e scuvierç che lis parêts a jerin cragnosis e la int e cjaminave planc, blancje in muse, i dincj zâi, cu la tos e plene di sgargai e soredut compagnade di une bufule di fum. Chestis bufulis a jerin grandis come un balon, ma a cressevin fin a sclopâ e subite e saltave fûr une altre.
Lûs e jere restade scaturide e e veve començât a cirî di capî ce che al steve sucedint.
E veve començât a domandâ a chei che i parevin mancul malâts e e veve viodût che cualchidun al jere sfodrât di bugnons, cualchidun al veve la part blancje dal voli dute nere, altris la muse plene di grispis e pêi che a someave si trasformassin in orcui.
Cun di plui, i fruts a zuiavin cu lis bufulis dai grancj come se a fossin balons.
Lûs e scuvierç che a cjase dai soi amîs no jere anime vive.
Si domande dulà che e jere lade dute la int e propite in chel moment e sint dai rumôrs e e va a viodi ce che al sta sucedint.
Un unicuar al steve combatint cuintri une bufule, cirint di sbusâle cul cuar.
«Mandi Blanc di Lune! Di tant timp che no si viodìn»
«Mandi Lûs, cemût stâstu?»
«Jo ben, ma voaltris parcè o sês cussì malmetûts? E dulà sono i miei amîs?»
«O sin cussì parcè a son rivadis chistis bufulis che a puartin malstâ. E la int che no tu cjatis e je dute insomp de vie là che e je la file di ciprès…»
«Oh, mi displâs… a jerin i miei miôr amîs. Sono stadis lis bufulis a puartâ la muart? Ma parcè lis tegnino dongje?»
«No sai. A cualchidun i plasin, a cualchidun al vularès parâlis vie, ma nol rive».
«Bisugne fâ alc! O larai dal Re a domandâ cemût che a pues fâ par sdrumâlis!»
Il cjastiel al jere cragnôs, puçalent e al colave a tocs. Il Re, sintât sul tron mieç muart, al veve tantis bufulis plui boconis e grisis di chês di chei altris.
Dongje dal Re a jerin il consei dai strions, la compagnie dai cavalîrs e la Regjine e ducj a vevin la lôr bufule.
«Cemût sono rivadis chestis maladetis?» i veve domandât Lûs.
«Cui? Di ce stâstu fevelant?»
«Lis bufulis!»
«Ce bielis, nomo? E tu savessis ce ben che ti fasin stâ e a coventin ancje a puartâ bêçs al gno ream!»
«Ma sêstu fûr cul cjâf?!» i berle Lûs.
«Âstu voie di provâ?»
In chel, Lûs e tire une frece a la bufule dal Re, ma nol sucêt nuie.
«Mate!» e disint cussì il Re al veve clamât lis vuardiis.
«Spiete un moment! Prime cjale cemût che tu ti sês ridot!»
Lûs e tire fûr un spieli e jal met devant de muse.
Il Re al cjape un spac viodint la sô muse brute come chê di un orcul.
«Ise une ilusion? Une magjie?»
«No, al è un spieli normalissim, e chiste e je la veretât!»
Il Re al capìs che lis bufulis a fasin mâl e al domande a la elfe cemût che a podin fâ.
Il paîs al jere un pôc plui net, e in ogni cjanton al jere un spieli par fâ capî a la int cemût che a jerin deventâts par colpe di chês bufulis.
Di chê volte tante int e veve parât vie la bufule e planc planc e tornave normâl.
Lûs cumò e podeve lâ vie par salvâ altris paîs di chel fum.
Classi 2^A - 2^B
Scuole Medie di Buri
Buzzi Maila, Caporale Chiara, Cernuschi Carla,
Collini Chiara, De Carlo Chiara, Grattoni Elisa,
Maruzzella Dario, Mattiussi Sofia, Murati Fiorello,
Nido Elisa, Paravano Tommaso, Perdomo Espina Arianna T.,
Tognon Teresa, Zorzenone Martina, Zuccolo Arianna
Bearzi Giacomo, Braidotti Sara, Burco Lorenzo,
Cavallo Marco, Durì Giovanni, Menis Bruno,
Miotti Samantha, Muscarelli Elia, Pasquatti Giacomo,
Piazze Vicini Maria C.,Pontoni Silvia, Sant Stefano,
Sturmigh Anna, Volpetti Giovanna


text:
Novembar, e domenie passade: soreli, un fregul di buere jù des monts de Slavie, e l’aiar che ti suiave il nâs.
Subit dopo misdì o monti in machine: cuatri pas a Cividât e un cafè, mi dîs.
Cuant che o rivi... di parcs nancje la ombre. O domandi. Ah! Il marcjât, capît! Aromai che o soi chi... cualchi spagnolet cul comedon su la barconete e infin o cjati.
Sul prin dal Cors, un flum di int. O tachi a cjaminâ intrigât, e o viôt un zovin sentât tal soreli (denant di une taule cuvierte da une piece rosse rubin, cuntun libri in man, al è intent a lei). Parsore: cuatri o cinc imprescj di len, e fier rusin, che mi ricuardin il passât dai zornadîrs.
Dôs oris e mieze zigzetant jenfri bancarelis, scovacis in mostre e i cretos di Musi colôr di rose, aduès al cîl che al tache a indurmidîsi, e cuant che o torni indaûr... chel zovin al è ancjemò là, sentât te ombrene di une insegne a pene impiade, denant di un bar – parsore la piece di rubin, i tocs di len, e fier, a son chei di prime; insome, nol mancje nuie. E lui, simpri intent a lei, mostrant la plete di un riduçâ dai voi, beât, no si inacuarç che mi plei sui zenoi di tant che mi sint strac.
Poiantmi su la taule, o lei di sbighet il titul: “Rivoluzion inoperose”! Daspò, mi cjapi a bracecuel lis gjambis e o jentri scuasit a gjat vie tal bar: “Une cjicolate, par plasê, cuntun tichinin di pane!” O bêf che se no moli di mandâ jù simpri di premure dut ce che o met in bocje mi scotarai di fûc ancje la vôs, e mi sint in fuarce. Tant che o torni dret a Udin e o rivi a cjase strac come se o ves vuidât la machine cence pedâi che o vevi di frut.
Dicembar, IV domenie di Avent, aes trê dopo di misdì... a Cividât? L’anticuariât vêr e jo o soi tornât. Cheste volte o soi vignût a pueste par comprâ une robe che... sul prin dal Cors, o vierç ator i voi, o viôt chê taule – la piece rosse e je la stesse, ma al puest di chel zovin... une femine, ni biele ni brute, che e met adun cordonuts sparniçâts tra rucjins, anei inceâts di arint e di bilisiutis esotichis di plastiche. O domandi. No, no sa dâmi gnovis di chel zovin. O insist. E rispuint che no sa dulà che al è lât e intant – metût in clâr il gno interès par chei imprescj, che o vevi viodût propit su chê taule, parsore chê piece rosse rubin –, jê e siere la muse a lis peraulis e i voi si velin di...
Le invidi al bar tacât di nô. “Doi cafês, un batiât di sgnape, par plasê, e une tace di aghe di rubinet”, e mi conte une storie lungje tant che la vite disperade di une mari, e di un fi, un anarchic che nol à mai fat mâl a nissun, un bon zovin, insome, che cumò... al voleve incendiâ il mont, e lu àn impresonât.
Lant vie, dopo vêle judade a distrigâ la robe de taule (cuatri taulins pleadiçs) i ai prometût che o tornarai a cirîle la tierce domenie di Zenâr, simpri culì, a Cividât, tal doi mil e dîs (mi à dite il non – si clame Nadia – jo, invezit, i ai dit il non dal autôr di chel libri, un pseudonim).
di Frank Spada
Conte n. 84


text:
Mozilla Firefox
Mozilla Firefox (che al vûl par inglês Volp di fouc o Bolp di fûc, dipent dalis zonis) al è un sgarfadôr (browser) che al permet di navigâ su la rêt Internet. Al è disponibil par plui sistemis operatîfs e al è svilupât come program a risultive vierte de Mozilla Foundation. La version 1.0, daspò scuasit doi agns di disvilup, e je stade publicade ai 9 di Novembar 2004. La version 1.5, daspò un altri an di disvilup, e je stade dade fûr ai 29 di Novembar 2005. La version plui resinte e je la 3.0.5, vignude fûr ai 16 di Dicembar 2008.
Il non origjinâl al jere Phoenix (fenîs, par inglês), simbul de gnove nassite de cinise di Netscape. Ma chest non al dovè jessi gambiât parcè che al jere za doprât da Phoenix Technologies, une dite che e fâs BIOS. Il non sielzût al fo Firebird, lassât ancje daspò di bande parcè che in conflit cun la base di dâts Firebird SQL.
Tabele dai contignûts
Carateristichis principâls[cambie | modifiche il codiç]
Firefox, a diference de Mozilla Suite, il precedent prodot de Mozilla Foundation, nol è un côl di programs, ma al è dome un sgarfadôr; se nus covente un program par lei la pueste eletroniche e i grups di discussion, o puedin doprâ Mozilla Thunderbird, inmò pes funzions di calendari al è Mozilla Sunbird. I obietîfs principâi a son la facilitât di ûs, la stabilitât, il rispiet dai standarts web, la sigurece, la velocitât, cence rindilu masse pesant. Al è ancje disponibil par plui sistemis operatîfs (Microsoft Windows, GNU/Linux, Mac OS, OS/2 e Solaris a son i principâi) e in tantis lenghis, includût dai prins dal 2005 ancje il furlan.
De publicazion de version 1.0, Firefox e à vût une grande difusion e ai 19 di Otubar 2005 a si è rivâts a 100 milions di discjamadis, cun scuasit 50 milions in sîs mês; ai 4 di Avost 2006 lis discjamadis a àn tocjât la cuote di 200 milions. La percentuâl di ûs di Firefox e je aromai parsore il 20% in Europe, cun pontis di scuasit 40% in Slovenie. Chest al à un pôc spaurît la Microsoft che e à decidût di disvilupâ une gnove version dal so sgarfadôr, Internet Explorer, che nol vignive inzornât di un pâr di agns.
Estensions[cambie | modifiche il codiç]
Une des carateristichis plui famosis di Firefox e je che chê di podê slargjâ lis funzions dal program par mieç di tocs che a zontin gnovis pussibilitâts e scurtin ciertis azions dai utents. Par esempli si pues viodi diretementri intal sgarfadôr il timp in dut al mont, o viodi lis gnovis cjapadis dai sîts di informazions plui cognossûts, o ancjemò vê une note se a rivin gnûfs messaçs di pueste eletroniche inte nestre casele.
Lengutis[cambie | modifiche il codiç]
Altre funzion une vore cognossude e doprade dai utents e je che di podê vierzi jentri di un barcon dal sgarfadôr plui istancis, segnaladis di une lengute in alt sot de bande dai imprescj. Chest al permet di no vê masse confusion inte bande des aplicazions e di podê sierâ dutis lis pagjinis intun colp.


text:
dimecres, d’abril 25, 2007
Si torne a scomençâ
Bon, o ai tornât a scomençâ cun lunis, o ai un cors gnûf e il solit fisiche 2 di recuperâ. Chel professôr al è a vonde mat, no sai par me si crôt diu, dome par vê scrit cualchi libri. lis sôs lezions a son di ridi però mi àn dit che ai esams al è di vaî e se tu passis tu podis ancje lâ su cui zenoi fin a San Luca. Po ben. Seradonis chei dîs ca, lunis di sere cun Michele, che era tant che no lavi fûr cun lui, ae fin si viodin pôc ma si fasin simpri grancj discors, o crodi che o vedin a vonde in comun ancje se o sin diviers, si sin sintâts là in Sant Scjefin, devant des glesiis, al è incredibil trope int che e jere ancje se al ere lunis. O capissi i residents. il colm al è che dut chist a neancje 500 m di cjase di Mr Romano, the president. Si viôt che lui al duar ben instès e nol sint nuie. Tacât di cjase so invezit zire e si sune di dut. îr di sere invezit o soi lât a cjase di Ste, mi divertissi simpri, cuant che o voi, o eri lât la par viodi la partide, po sin lâts fûr e sin finûts al transilvania, dulà che a jere la fantomatiche messaggeria jo no la vevi mai sintude sù, invezit a samee une robe famose. forsit so jo stupit che no voi tai puescj juscj. Simpatic però, tu mandis messaçs a chês altris taulis, e tu podis ancje fâ fente di jessi un altri taule. O sin rivâts un tic tart, al jere za cuasi miezegnot, o ai di tornâ. Dopo soi tornât a cjase ator das dôs un pôc sul cjoc. Bielis sensazions. Vuê invezit, la famose fieste nazionâl, prime un zirut a Villa Spada, po ai Zardins Margh, cun Ste. O soi lât cul Aerox, mai plui, ogni volte une sfighe, vuê no mi lave plui in moto, no lu supuarti chel motorin... bon amen, la prossime setemane al è ancje il 1 di Mai, mi inventarai il puint, dato che ca no lu fasin chei bastarts... e dopo studiâ studiâ studiâ. Mai scrit tant!
Zontât di Andri a lis 23:01
Etichetis: parcs, seradis, universitât
Subscriure's a: Comentaris del missatge (Atom)


text:
La
Federazion dai gjenitôrs dai arlêfs de Catalogne e zirarà aes
passe 2.200 associazions che a fasin part de organizazion dutis lis
informazions e i imprescj che a fasin part de campagne “I tu,
jugues en català” imbastide dal Consorzi pe normalizazion
linguistiche. La iniziative, che e vûl sburtâ l’ûs dal catalan
intai zûcs, e propon ancje une aplicazion par celulârs che e permet
di cognossi ducj i zûcs eletronics e tradizionâi za disponibii par
catalan e lis passe 400 buteghis che a aderissin ae campagne.
Font:
La Vanguardia, 11/12/15


text:
150 agns indaûr al vignive dât ae stampe un dai libris che di plui a àn gambiât la muse de storie, "La origjin des speciis" di Charles Darwin. A Udin e vignarà ricuardâde cheste impuartantissime figure che tant nus à dât ai 4 di Fevrâr, a lis 18.00, lì dal Salon dal Parlament in cjistiel, cul contribût di un antropolic di fame mondiâl, Ian Tattersall. Apontament di no pierdi!
Bielissime mostre a Torin, uniche tappe in Italie, di passe 500 reperts dal Antîc Egjit, cjatâts a Alessandria, Canopo e Heracleion, sul delte dal Nilo, cumò sprofondadis sot 6 metros di aghe. Dai 7 di Fevrâr ai 31 di Mai ae Venaria Reale. Par dutis lis informazions cjalait a chì e chì.
Come za acenât timp indaûr jo e la mê coleghe Francesca
( inte foto cun me intant che o sgjavìn!
) o sin daûr a promovi il nestri progjet di laboratori di archeologjie par fruts; si trate di un cors di ativitât didatiche sedi teoriche che pratiche sul mont de archeologjie, cun esperiments in sgjâfs simulâts, in te costruzion di mosaics o inte piture come che si faseve une volte. Cun di plui il laboratori al sarà disvilupât sedi par talian sedi par furlan, par dâ une ofierte didatiche plui ampie. Cumò o stin vint i prins contats par lavorâ in cualchi centro estîf, sperant che cheste esperience nus puarti a pandile ancje in te scuelis cul mês di Setembar. O aprofiti ancje par ringraziâ Christian pe segnalazion su so blog! Sperìn ben!! =)
O vareis let o sintût in chescj dîs la polemiche vignude fûr in merit al concors nazionâl dal Mibac (Ministeri pai Bens e Ativitâts Culturâls); dut il mont de archeologjie si è mot cun indignazion par il svolziment des provis preseletivis e ancje par la grave disorganizazion dal concors intîr. Si lei di int rivade a jentrâ ancje cence recuisîts (...), de difusion di domandis sbaliadis e confusionadis, di criteris di valutazion assurts, di disparitât di timps pe preparazion de prove... Par chest l'ANA (Associazion Nazionâl Archeolics) e la CIA (Confederazion Italiane Archeolics) a àn domandât di retificâ il concors ma nuie di fâ, il ministri Bondi nol à dât rispueste. Jo personalmentri o cognòs cualchidun dai mei coleghis che a son stâts a fâ il concors e a sintî ce razze di domandis che a jerin al jere di sgrusulâsi! Mi spiegaiso a ce che mi covente a mi archeolighe savè equazions e disequazions, nozions su codic DNA e RNA, petroli e cacau?!? Robis di mats. E dopo jo mi incazzi come une bestie cun chei che mi domandin:"Ma cu la tô lauree dulà âstu di lâ a vore? In Egjit?" Mah, viodint cemût che a van lis robis chi in Italie forsit o ai cualchi sperance in plui di lavorâ cun Zahi Hawass!
Ustie! Rît e scherçe o sin rivâts a 5000 contats!! Graziiiiiissssss! =)
Us ricuardi la mostre lì de glesie di Sant Francesc a Udin, che fint dal '300 e je stade abelide di impuartantis pituris, vuê restauradis e tornadis ae lôr bielece. Un biel articul su la mostre podeis leilu a chì.
Dopo 70 agns a son tornadis in mostre lis 109 monedis patriarcjialis di arint dal secul XIV, cjatadis di lunc di lavôrs in place Garibaldi intal 1934. Fint ae fin dal 2010 a saràn in mostre al Museu Archeologjic di Codroip. Par lei l'articul fracait a chi.
O ringrazi di gnûf la mestre Lorele che mi à segnalât il sît dal gjornalut de scuele G.B. Candot di Codroip, dulà che je e i fruts des tiercis a àn tacât a fevelâ de lôr esperience cu la "archeolighe" (magari no dome su la cjarte!). Lait a visitâlu parcè che al è une vore biel e simpatic! =)Inte foto la mê jentrade "spetacolâr" in classe!
A Nadâl mi è rivât un bielissim regâl: un libri de golaine di Glesie Furlane cun lis riflessions di pre Toni Beline su la famee e il matrimoni in Friûl. Us met juste un tocut di cerce, ma leieitlu che al è propite biel! " La famee e je il santuari de vite, ma ce gust e rispiet puedio vê pe vite di chei altris, se no ai mai stimât il gno popul, la sô fadie, la sô voie di jessi dongje di chei altris, par gjoldi ce che a àn di biel e mostrâ ce che si è te lenghe e te culture?"
Tra vuê e doman e torne la tradizion furlane dai pignarûi, che e jê simpri stade ben testemoneade un pôc pardute la regjon. O cognossarês dal sigûr chei plui famôs, soredut chei sul tarcentin, ma jo us vuli segnalâ chel dal gno paîs, che la proloco ogni an e fâs sù cun tant impegn e volontât! E alore...ducj a Vissandon doman aes 20 sot sere!.... e no stait a preocupâsi, par combati il frêt a son ben doi chioscos enogastronomics! Us spieti! =)Inte foto il pignarûl di doi agns indaûr a Vissandon.
Vuê o ai stât a viodi la mostre di Cromazi di Aquilee lì dal Palaç patriarcjâl. Bieline, ancje se, finide la visite, no vevi inmò incuadrât propite ben la figure dal vescul di Aquilee. La prime part e jê incentrade su Aquilee come impuartante citât dal Imperi e come crosere di lenghis e di popui; po dopo si passe a la storie de nassite dal Cristianesim e la sô difusion. Insom al è tratât Cromazi e la sô glesie, traviers numerosis testemoneancis di autôrs famôs e ancje de sô peraule.
Tancj auguris di un bon principi a ducj i miei letôrs!! =)


text:
Intal ultin an e mieç il panorame de
informazion in lenghe galiziane al à patît une schirie di colps une vore dûrs
cu la sierade dai cuotidians su cjarte Galicia Hoxe, di plante fûr par galizian,
e Xornal de Galicia, in part par galizian, dal cuotidian digjitâl Vieiros e dal
setemanâl A Nosa Terra. Cun chê di recuperâ almancul in part chest vueit, cun
Fevrâr al è jessût Praza Pública, un cuotidian digjitâl dut par galizian. Il
gjornâl si presente tant che testade indipendente e al declare di fondâsi su
trê colonis: il gjornalisim di cualitât, lis gnovis tecnologjiis e la lenghe
galiziane.
Ta chestis zornadis il panorame dai media
scrits par galizian si è po insiorât ancje cu la jessude dal mensîl Cartafol,
il prin disponibil ancje par iPad. Si trate de evoluzion di un setemanâl su
cjarte dedicât dut al insegnament che cumò al passe al formât digjitâl e al
slargje i siei contignûts ancje a chei altris temis.
Font: El País, 31/01/12;
Galicia Confidencial, 01/02/12


text:
Il guvier
svedês al à decidût di slargjâ lis areis là che a son in vore
lis misuris di tutele pe minorance di lenghe finlandese. Ta cheste
maniere ai 40 comuns là che za si garantivin servizis par finlandês
ae popolazion si ‘ndi zontin altris 8. Tra lis novitâts principâls
pe popolazion che e vîf ta chestis areis si varà duncje la
pussibilitât di doprâ il finlandês intes comunicazions cu la
aministrazion publiche e di studiâ cheste lenghe intes scuelis dal
teritori. Si calcole che in dì di vuê, dai nûf milions di personis
che a vivin in Svezie, mieç milion e feveli par finlandês o e rivi
di une famee là che cheste lenghe e ven fevelade.
Font: The Local, 28/12/13


text:
Galizie: zuiâ e imparâ cul galizian e cul inglês
Imparâ e doprâ la lenghe proprie dal teritori adun cun chê de comunicazion internazionâl, ancje fûr de scuele. Al è chest l’intindiment dal assessorât pai zovins di Vilagarcía de Arousa, in Galizie, che e à inmaneât un cjamp linguistic estîf par fruts tra i 6 e i 12 agns. Si tacarà ai 25 di Avost e si larà indenant fin ai 5 di Setembar. Dutis lis ativitâts, pal plui di nature ludiche, a saran fatis par galizian e par inglês. Un sisteme, duncje, par imparâ e par doprâ chestis dôs lenghis cul zuiâ, cul cjantâ, cul divertîsi.
Font: Galiza Hoxe, 12/08/08


text:
Bretagne: il president francês Sarkozy al cimie ae riunificazion bretone
Al è zaromai di agns che i moviments politics bretons a domandin di tornâ a meti adun dentri di une sole realtât aministrative dute la Bretagne. In dì di vuê, di fat, il teritori storic di cheste nazionalitât si cjate dividût in cinc dipartiments, cuatri di lôr a formin la regjon bretone e il cuint (chel de Loire Atlantiche, là che si cjate la capitâl Naoned / Nantes) al è invezit inte regjon dal Paîs de Loire. La domande di riunificazion e cjate une poie fuarte sei tra i aministradôrs, sei tra i citadins de regjon bretone e dal dipartiment de Loire Atlantiche. Cumò al somee che il progjet al cjati il benstâ ancje dal president de Republiche francese, Nicolas Sarkozy. Cun di fat, denant dal 91esim congrès dai sindics e dai presidents des comunitâts de France, Sarkozy al à dite che si à di sburtâ un moviment sperimentâl e volontari di fusion tra lis regjons e i dipartiments. Un dai esemplis fats al è propit che de Bretagne, là che al somearès che si vedin lis condizions miôr par inviâ chest procès. E je la prime volte che un president francês al dîs alc dal gjenar e fintremai i indipendentiscj bretons dal Emgann lu calcolin di “vitorie”. Des peraulis, dut câs, si à di passâ ai fats e la Union Democratiche Bretone e il Partît Breton a son tra i prins a domandâ che si ledi prime che si pues al referendum che al varà di decidi su la riunificazion aministrative de Bretagne.
Font: Agence Bretagne Press, 28/11-03/12/08; Món Divers, 02/12/08


text:
Calabrie
La Calabrie e je une regjon de Italie meridionâl che e à doi milions di abitants. E confine a Nord cu la Lucanie, e e je bagnade dal Mâr Tiren e dal Mâr Joni.
Tabele dai contignûts
Teritori[cambie | modifiche il codiç]
Il teritori de regjon al è prevalentementri colinâr (par il 49 par cent dal totâl), e si cjatin ancje amplis zonis montagnosis, che a cuvierzin il 41 par cent de tiere: lis cjadenis montagnosis plui impuartantis a son il Massiç dal Pollin a Nord, la Sile e lu Aspromont.
I flums a son une vore curtis, par vie de conformazion dal teritori (stret e lunc) e de disposizions des monts: il flum plui lunc al è il Crati, di 91 chilometris.
Storie[cambie | modifiche il codiç]
Preistorie[cambie | modifiche il codiç]
La Calabrie e je une des regjons plui vieris de Italie: e fo abitade te antichitât tal periodi dal Paleolitic; tal periodi italic e fo abitade dai Bruzis, une popolazion osche, di temperament beligerant.
Dominazion greche[cambie | modifiche il codiç]
Jenfri il VI e il V secul p.d.C., cun la vignude dai Grecs, la Calabrie e cognossè un periodi florit. In chest timp a nassin lis sôs citât, come Rhegion, Kroton, Locri Epizefiri e Sybaris. Viste la prosperitât des coloniis, la regjon e cjapà il non di Magna Grecia.
Dominazion romane[cambie | modifiche il codiç]
Cu le dominazion dai Romans, tal III secul p.d.C., la maiôr part de regjon no podè plui cjatâ la prosperitât dal timp passât.
La alte etât di mieç[cambie | modifiche il codiç]
Cu la cjadude dal Imperi Roman, la Calabrie e fo devastade da lis vueris gotichis jenfri l'esercit gotic e i bizantins, daspò vinçudis da chestis ultimis.
Tal IX e X secul la Calabrie e fo tiere di confin tra i Bizantins e i Arabis che a dominavin la Sicilie: chestis lotis a puartarin une vore di desolazion te penisule, terminade dome tal 1061, cun l'inizi de dominazion normane de dinastie dai Altavilla.
De basse etât di mieç al dì di vuê[cambie | modifiche il codiç]
Tal 1098, Pape Urban II al permetè ae famee dai Altavilla e ae lôr dinastie di deventâ precursôrs dal Ream di Napul, che dominò la Calabrie fintremai la unitât de Italie. Il stes Ream di Napul]] al subì diviersis dominazions: lis dinastiis dai Asburc, di Spagne e de Austrie, la dinastie francese dai Borbons, e par un periodi curt il gjenerâl di Napoleon, Joachin Murat, che al fo justiziât inte citadine di Pizzo.
Economie[cambie | modifiche il codiç]
La Calabrie e je une des regjons europeanis cul plui alt tas di disocupazion.
Traspuarts[cambie | modifiche il codiç]
Autostradis[cambie | modifiche il codiç]
La autostrade A3, che coleghe la citât campane di Salerno cun Reggio Calabria e je la plui impuartante arterie stradâl de regjon, che la travierse da Nord a Sud.
Feroviis[cambie | modifiche il codiç]
- Reggio Calabria-Napoli (linie tireniche)
- Reggio Calabria-Taranto (linie joniche)
Lis feroviis de Calabrie (ferrovie della Calabria) a davuelzin un servizi suplementâr rispiet a chel des liniis di Trenitalia, colegant in particolâr lis citâts di Cosenza, Catanzaro e Gioia Tauro.
Aeropuarts[cambie | modifiche il codiç]
A si cjatin trê aeropuarts civîi: a Reggio Calabria, Lamezia Terme e Crotone.
Politiche[cambie | modifiche il codiç]
Cheste e je la composizion dal guvier de Regjon Calabrie.
- President: Agazio Loiero
- Vicepresident: Nicola Adamo - costruzion de gnove regjon, marketing regjonâl
Assessôrs[cambie | modifiche il codiç]
- Antonino De Gaetano - lavôr, politichis sociâls
- Luigi Incarnato - lavôrs Publics, aghis, politichis par la cjase
- Doris Lo Moro - tutele de salût, politiche sanitarie
- Mario Maiolo - fondis comunitaris, nazionâi e regjonâi
- Mario Pirillo - agricolture, forestis, forestazion
- Sandro Principe - istruzion, culture, universitât, inovazion tecnologjiche
- Vincenzo Spaziante) - belanci, patrimoni, infrastruturis di traspuart
- Diego Tommasi - ambient
- Michelangelo Tripodi - urbanistiche, guvier dal teritori
- Pasquale Tripodi - ativitâts produtivis, personâl


text:
Si è
tignude a Helsinki, dai 5 ai 7 di Avost, la edizion numar undis dal
congrès dal MAFUN, la organizazion che e met adun lis associazions
zovanîls des comunitâts di lenghe ugrofiniche. L’apontament si è
sierât cu la aprovazion di un document unitari che, in plui di
decidi diviersis azions pal svilup de organizazion, al à metût jù
lis liniis di indreçament pai prossims agns. Si partìs cu la
volontât di infuartî il MAFUN a nivel internazionâl cul incressi
la colaborazion tra lis associazions che za indi fasin part, cul
slargjâ la adesion a altris realtâts espression des comunitâts
ugrofinichis, cul inviâ o infuartî la colaborazion cun
organizazions tant che UNESCO, FUEN, Consei Artic, Conference Mondiâl
dai Popui Natîfs e altris ancjemò. Intal document si fevele però
ancje des iniziativis di meti in cjamp par modernizâ e valorizâ lis
lenghis ugrofinichis, par promovi il patrimoni culturâl di chestis
comunitâts e par judâ un svilup socioeconomic des areis là che a
vivin. Il prossim congrès dal MAFUN si tignarà a Tartu, in Estonie,
intal 2015.
Font:
Finugor, 07/08/13


text:
Un altri piçul pas indenant pal cornic, la lenghe celtiche fevelade in Cornualie che, fin a cualchi an indaûr, e vignive aromai calcolade di lenghe muarte. Cun di fat, il Consei regjonâl al à fatis buinis une schirie di misuris par incressi la presince dal cornic intal setôr public. In particolâr, si à decidût di doprâ cheste lenghe ancje in cualchi publicazion uficiâl de aministrazion regjonâl, di voltâ il sît internet de aministrazion regjonâl ancje par cornic e di fâ in forme bilengâl la gnove cartelonistiche informative dilunc des stradis locâls.
Font: BBC, 11/11/09; Nationalia, 18/11/09; Vieiros Galiza Hoxe, 21/11/09


text:
7 NOVEMBRE
COMP. FILODRAMMATICA S.MARIA DI SCLAUNICCO
L’orloi
di Giacomina De Michieli
Si puedie scancelâ il passât? Il vuê aial dutis lis brisculis in man?
Il teatri puedial ancjemò dî alc om moderni?
Isal miôr che al vebi une morâl oben che al sedi demenziâl?
Chestis a son lis domandis che un che al scrîf teatri si pon.
“ L’Orloi” e je une comedie che a fâs ridi e ancje pensâ.
Si trate di une famee, come tantis, che e à lavorât une vite par meti dongje un franc e par vivi cun trancuilitât.
Vico, paron di cjase, al è un malât imagjinari, a reonzi la sô soference i capite un brut fat.
In chê sere si ribaltin, sintiments, sigurecis e pâs. Al sarès tant mior murî!
Ma prime bisugne sistemâ i afârs e maridâ la fie.
Dut al pâr risolt, ma il destin al cambie ducj i dissens.


text:
La
organizazion Xunta pola Defensa de la Llingua Asturiana e à
presentât une proteste formâl ae direzion de television publiche
des Asturiis, la RTPA, e al guvier asturian par domandâ che la
emitente e tachi a doprâ in maniere sistematiche intai siei programs
i toponims par asturian. La Xunta e lamente che inte plui part dai
câs i presentadôrs a doprin dome i nons par spagnûl, ancjemò piês
la situazion su la radio là che i toponims par asturian no vegnin
mai doprâts. Dopo de uficializazion dai nons par asturian, e
ricuarde però la organizazion, i toponims a àn di jessi doprâts
simpri inte forme asturiane, di là de lenghe che si dopre, e duncje
no si pues acetâ che e sedi propit la radiotelevision publiche la
prime a lâ cuintri de leç.
Font:
Europa Press, 30/01/13


text:
Il Coordenament dai Lavoradôrs pe
Normalizazion de Lenghe (CTNL) al à decidût di inviâ une gnove iniziative a pro
de lenghe galiziane che e tacarà ai 30 di Mai cuntun incuintri in program a
Sant Jacum di Galizie (Santiago de Compostela). Il progjet al à non “Viveiro de
propostas normalizadoras”, o sei il vivâr des propuestis pe normalizazion
linguistiche. La idee e je chê di creâ un spazi di lavôr e di scambi di ideis
tra ducj i operadôrs impegnâts intes azions di promozion e di normalizazion dal
galizian.
Font: Observatorio da
lingua galega, 19/04/12


text:
A jerin uns 5 mil lis personis che ai 17 di Avrîl, cundut des limitazions metudis in at de polizie, a àn partecipât a Donibane Lohizune / San Jean de Luz ae manifestazion par domandâ la veretât su la muart dal militant basc Jon Anza. Il cuarp dal om al jere stât cjatât un mês prime inte cjamare mortuarie dal ospedâl di Tolose, daspò undis mês che no si saveve plui nuie di lui. Daûr de version uficiâl, l’om al sarès stât cjatât cence sintiments intun parc de citât ocitane e, menât in ospedâl, al sarès muart cualchi zornade plui tart pes consecuencis di un infart e cence tornâ mai a cjapâ cussience. Dut câs, la version uficiâl e mostre cetantis busis e diviers elements pôc clârs o contraditoris. Pe famee e pe çampe indipendentiste basche a restin fuarts i suspiets che Jon Anza al sedi stât rapît e torturât a muart des fuarcis di polizie spagnolis. Ae manifestazion dai 17 di Avrîl a àn aderît ducj i partîts de aree indipendentiste basche (AB, Aralar, Batasuna e EA), une otantine di conseîrs comunâi dal Paîs Basc setentrionâl, il sindacât nazionalitari LAB e diviersis associazions baschis. Ducj a domandin al guvier francês e a chel spagnûl di sclarî i ponts scûrs di cheste vicende. La vilie de manifestazion un grup di zovins bascs al à metût in at une azion spetacolâr picjant sul Arc di Trionf, a Parîs, un strisson gjigant cu la fotografie dal militant basc e la scrite “PSOE – UMP: ce i vêso fat a Jon Anza?”
Font: Gara, 17/04/10


text:
Libri / Libris
http://www.arlef.it/multimedia/video/infanzie/11/flon-flon-musute/69
Il libri “Flon Flon & Musute”, la edizion furlane di “Flon Flon & Musette” di Elzbieta, vincidôr dal premi Andersen intal 1996, al devente cumò ancje un biel video animât a disposizion di fruts, gjenitôrs e insegnants. La iniziative, prime editoriâl e cumò filmiche, e nas de colaborazion tra la associazion culturâl “El Tomât” di Buje e la Arlef - Agjenzie regjonâl pe lenghe furlane che le à finanziade. Il video, delicât e emozionant, de durade di 6 minûts, al è stât ideât di Leo Virgili che al à ancje componût e sunât lis musichis; la vôs che e conte e je chê dal atôr Michele Polo e lis animazions dai dissens origjinâi di Elzbieta a son par cure dal regjist e videomaker Francesco Baita. “Flon Flon & Musute” al conte la storie di doi cuninuts amîs che a zuin simpri insiemi fin al dì che e sclope la vuere e no puedin viodisi plui parcè che Musute “e sta di chê altre bande de vuere”. La autore, Elzbieta, e je une scritore e ilustradore polache che, intal 1939, e scjampe de vuere e si plate inte Alsazie todescje. E passe dopo un lunc periodi in convent in Ingletiere e, infin, a 15 agns, a Parîs. Intal 1972 a vegnin fûr i siei prins libris, seguîts di tancj altris, ducj impegnâts sui temis di dai plui debii e cuintri la vuere. La version in lenghe furlane e je stade curade de mestre Laura Nicoloso partint dal origjinâl francês “Flon Flon et Musette” e e je stade publicade intal 2015 de Associazion culturâl il Tomât, simpri cu la poie de ARLeF. Dongje dal libri distribuît de Associazion, la version animade e musicade in video, visibil sul sît de ARLeF , si propon tant che un gnûf strument educatîf e didatic, profont e di cualitât, par promovi tra i fantats il valôr de amicizie, de pâs, e ancje come supuart al insegnament de lenghe furlane, in plui che par fâ tornâ a emerzi contis di vitis vivudis e tramandadis intune tiere di frontiere, plene di memoriis di vueris, invasions e profugancis. ARC
I LIBRI del Tomât - dal 1987 al 2009 -
Tieris e oms
El Tomât, PASTRADE (a cura di Ursella e Nicoloso)
Maria Forte, VÔS DISDEVORE (ristampa anastatica con traduzione inedita)
Padre Pio Populin da Buja, PAR RICUARDÂ (in collaborazione con IL CAMPO)
Matteo Ermacora, UN ANNO DIFFICILE: BUJA TRA PACE E GUERRA (due ediz.)
Andreina Ciceri, MONT DI BUJE (Inedito con foto di Baldassi)
Ermes Santi, CJASES DI BUJE
Ermes Santi, LE CJASE CONTADINE FURLANE
Carli Pup, MEMORIIS PLATADIS (olmis di storie te narative popolâr furlane)
Lucio Fabi et al. LA GUERRA VISSUTA (Persico Edizioni)
Teatro Friulano
Alviero Negro, UN FÎL
Alviero Negro, LA SOLITUDINE DI DESY BELL
Alviero Negro, INT di MASNADE
Gianni Gregoricchio, TA CHE GNOT LUSOR DI LUNE
Gianni Gregoricchio, STORIE DI IDE
Gianni Gregoriccchio, ALDE DAI FRUTS
Libri per bambini
Scuele elementâr di Bordan, IL SORELI INTE VALÎS
Giorgio Ferigo et al., IL BATISASSO DI CAROLINA
E.Ursella-L.Nicoloso, BURLAÇ
E.Ursella-L.Nicoloso, NÊF
E.Ursella-L.Nicoloso, VIERTE
D.Alessio-L.Nicoloso, TUI TUI un libri di tajâ e di picjâ (2 ediz)
D.Alessio-M.Tubetti, IL GLIMUç de MAGNE un libri di tajâ e di cjantâ
con CD di DJ Tubet (in collaborazione con l’ass. cult. Ermes di Colloredo)
ed inoltre:
· DVD dai CINES di WALTER di SEFE regista bujese (filmografia dal 1944 al 1955);
· Supostis un librut di Claudio Moretti e Elisabetta Ursella
· 18 Edizioni del LUNARI DE INT DI BUJE, (con fotografie e testimonianze);
· XXX anni di pubblicazione del gjornale “El Tomât”, (da due a quattro numeri l’anno con inchieste; opinioni, interviste, recensioni, il cjanton dai fruts, robis di chest e di chel altri mont)
· cartoline di Buja


text:
Ros
Il ros al è un dai colôrs dal spetri percepibil dal voli uman. Al à la frecuence plui basse e, conseguentementri, la lungjece di onde plui lungje di ducj i altris colôrs visibii (jenfri 630 e 760 nanometris).
Lis frecuencis ancjemò plui bassis a ricjadin tal infraros.
Al è un dai trê colôrs primaris aditîfs, il so colôr complementâr al è il blu. In passât al jere considerât ancje un colôr primari sotratîf, mintri che il colôr doprât tai modernis sistemis di stampe a colôrs al è il magjente.
Ordenadôr[cambie | modifiche il codiç]
La combinazion RGB pal ros e je 255, 0, 0.
Simbolisim[cambie | modifiche il codiç]
- Il ros al è doprât come segnâl di pericul o di emergjence.
- Te storie e te politiche, il ros al è un colôr doprât dai rivoluzionaris vie pe rivoluzion dal 1848, e ancje da lis cjamesis rossis di Josef Garibaldi tal Resuriment talian.
- Te liturgjie catoliche, il ros al è il colôr doprât par la Domenie des Palmis, dal Vinars Sant, tes Pentecostis e de solenitâts dai martiris.


text:
21 nov 2007
L'Aur vert de Cjargne
Secont une statistiche europeane, l'Europe e à bisugne di 70 milios di arbui di Nedâl par ant e ogni ant an mancje 10 milions. Alore ce si fasial? A si compre un arbul di plastiche. I plui organizâts tar chiste culture a son i belgas ch'a esportin il 90% de lôr produzion.
Cuant ch'a rive l'ore di taiâ, come cumó, une squâdre a rive a taiâ e impachetâ in tune rêt ancje dîs mil arbui in di. Al bisugne dî che par plantâ a rivin adore a plantâ ancje 20.000 arbui in dí. In Cjargne, indulà che i prâts a deventin simpri plui scûrs cui boscs che taponin il verdolin dai prâts, al si puedarès trasformâ chest vert di bosc in vert di dolaros. I'Iniziative a podarès vignî dai comuns cun le requisizion dai prâts abandonâts. Cualchi ant dopo, i beneficios e saressin dividûts enfre i cjargnei secont il merit. Se il comun al é scior a nol a bisugne di tassis nomo?
Po ben, o vevi mitût chest post sù Cjargne e sù une cinquantine di letôrs nissun al é interessât.
Come achi po:-)
Cuant ch'a rive l'ore di taiâ, come cumó, une squâdre a rive a taiâ e impachetâ in tune rêt ancje dîs mil arbui in di. Al bisugne dî che par plantâ a rivin adore a plantâ ancje 20.000 arbui in dí. In Cjargne, indulà che i prâts a deventin simpri plui scûrs cui boscs che taponin il verdolin dai prâts, al si puedarès trasformâ chest vert di bosc in vert di dolaros. I'Iniziative a podarès vignî dai comuns cun le requisizion dai prâts abandonâts. Cualchi ant dopo, i beneficios e saressin dividûts enfre i cjargnei secont il merit. Se il comun al é scior a nol a bisugne di tassis nomo?
Po ben, o vevi mitût chest post sù Cjargne e sù une cinquantine di letôrs nissun al é interessât.
Come achi po:-)
Scrit dal Mario Sommarti A l'ore juste: 07:54
Etichetât: Scampanotadis
Nessun commento:
Iscriviti a: Commenti sul post (Atom)


text:
Il lanç si
lu varà dome intal Jugn dal 2013, ma al è za di diviers mês che il
grup dai fondadôrs al è daûr a dâsi dongje par meti jù lis
fondis di un gnûf partît autonomist breton. La gnove e je stade
confermade di Caroline Ollivro, za conseire a Roazhon / Rennes pal
Modem passade po cul Parti Breton, impegnade ancje jê inte
costruzion di chest sogjet politic gnûf. La idee che e sarès daûr
dal gnûf partît e je di meti adun autonomisim e tematichis sociâls,
ma par cumò si sa pôc di plui. Il non de formazion nol è stât
ancjemò sielzût e, dopo dal lanç intal Jugn di chest an che al
ven, lis iscrizions si vierzaran cun Setembar cu la intenzion po di
partecipâ aes elezions municipâls dal 2014.
Font:
Agence Bretagne Presse, 21/11/12


text:
Intant dal sest congrès des scuelis baschis (lis ikastolas), che si è davuelt ai 24 di Fevrâr a Donostia, al è stât fat bon a grande maiorance il progjet “Ikastola 2020” che al met sù une societât cooperative europeane par meti adun dutis lis ikastolas dal Paîs Basc. Cun di plui, il progjet al met ancje lis fondis par un model educatîf unitari in stât di promovi une culture basche moderne. I ponts di fonde di chest model a son la lenghe basche, viodude tant che part centrâl di un svilup plurilengâl, lis gnovis tecnologjiis e lis siencis. Intant dal congrès al è stât aprovât ancje il gnûf curriculum comun pai prossims cinc agns.
Font: EiTB, 25/01/09


text:
In Ocitanie, su la cjarte la plui grande tra lis nazions cence stât de Europe, la aree nazionalitarie e jere rapresentade dal cartel eletorâl Bastir! che al veve però un numar limitât di candidaturis, nissune in stât di passâ al secont turni. In Corsiche, là che la nassite in curt di une coletivitât uniche al puest dai doi dipartiments di vuê e à sbassât l’interès pal vôt, cundut di cualchi buine percentuâl otignude dai indipendentiscj di Corsica Libera, dome i nazionaliscj moderâts di Femu a Corsica a àn rivât a vê trê elets. Inte Catalogne dal Nord cualchi risultât positîf al è rivât dai candidâts di Convergència Democràtica de Catalunya e di Unitat Catalana che a corevin in aleance cun UMP e UDI, ma cence nissun elet. In Alsazie i autonomiscj di Unser Land a àn rivât a presentâ candidaturis cuasi pardut e a otignî dispès percentuâls tra il 10 e il 15%. Ancje se no àn rivât a mandâ nissun al secont turni, al è un risultât pardabon impuartant par un partît che nancje un an indaûr al veve a pene un pugn di militants. Cun di plui, in Alsazie, il sucès de UMP al è leât massime ae oposizion al progjet socialist di eliminâ cheste regjon par incuarpâle intune plui grande. In Bretagne il centri diestre al cres, i socialiscj a tegnin avonde, la estreme diestre no cjate masse acet, e si viodin buinis percentuâls di vôt par diviers candidâts de aree nazionalitarie cun cuatri elets a tacâ dal referent di Nous te ferons Bretagne, Christian Troadec. La vere sorprese e rive però dal Paîs Basc setentrionâl là che i nazionalitaris di EH Bai a àn un vût un elet e une medie di consens di passe il 16%, plaçantsi al tierç puest daûr di UMP e socialiscj e denant dal FN. Cheste incressite di consens i veve fintremai permetût di passâ al secont turni in cinc dai dodis distrets che e je dividude la aree basche.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
14/04/15
Stât francês: elezions dipartimentâls tra lûs e scûr
In Ocitanie, su la cjarte la plui grande tra lis nazions cence stât de Europe, la aree nazionalitarie e jere rapresentade dal cartel eletorâl Bastir! che al veve però un numar limitât di candidaturis, nissune in stât di passâ al secont turni. In Corsiche, là che la nassite in curt di une coletivitât uniche al puest dai doi dipartiments di vuê e à sbassât l’interès pal vôt, cundut di cualchi buine percentuâl otignude dai indipendentiscj di Corsica Libera, dome i nazionaliscj moderâts di Femu a Corsica a àn rivât a vê trê elets. Inte Catalogne dal Nord cualchi risultât positîf al è rivât dai candidâts di Convergència Democràtica de Catalunya e di Unitat Catalana che a corevin in aleance cun UMP e UDI, ma cence nissun elet. In Alsazie i autonomiscj di Unser Land a àn rivât a presentâ candidaturis cuasi pardut e a otignî dispès percentuâls tra il 10 e il 15%. Ancje se no àn rivât a mandâ nissun al secont turni, al è un risultât pardabon impuartant par un partît che nancje un an indaûr al veve a pene un pugn di militants. Cun di plui, in Alsazie, il sucès de UMP al è leât massime ae oposizion al progjet socialist di eliminâ cheste regjon par incuarpâle intune plui grande. In Bretagne il centri diestre al cres, i socialiscj a tegnin avonde, la estreme diestre no cjate masse acet, e si viodin buinis percentuâls di vôt par diviers candidâts de aree nazionalitarie cun cuatri elets a tacâ dal referent di Nous te ferons Bretagne, Christian Troadec. La vere sorprese e rive però dal Paîs Basc setentrionâl là che i nazionalitaris di EH Bai a àn un vût un elet e une medie di consens di passe il 16%, plaçantsi al tierç puest daûr di UMP e socialiscj e denant dal FN. Cheste incressite di consens i veve fintremai permetût di passâ al secont turni in cinc dai dodis distrets che e je dividude la aree basche.


text:
Dopo agns
di mobilitazions e diviers tentatîfs mancjâts, cumò ancje i
cornics a vegnin ricognossûts tant che minorance nazionâl dentri
dal Ream Unît. Il segretari dal ministeri dal tesaur britanic, Danny
Alexander, al à confermât in maniere uficiâl che ancje pe
comunitât di lenghe celtiche de Cornualie si metaran in vore i
indreçaments previodûts de Convenzion cuadri pe protezion des
minorancis nazionâls dal Consei de Europe che a jerin za in vore pai
galês e pes comunitâts di lenghe gaeliche de Scozie e de Irlande
dal Nord. Chest ricognossiment, par cumò, nol puartarà a incressi
l’autoguvier de Cornualie e nancje i fonts pe sô lenghe, ma al
rapresente un ricognossiment impuartant e par chest la gnove e je
stade saludade cun sodisfazion sei dai grups impegnâts intal promovi
la lenghe e la identitât corniche, sei dal partît nazionalitari
Mebyon Kernow. Propit chest moviment, un mês e mieç indaûr, al à
ancje inviât une campagne che e ponte ae nassite di une Assemblee
Nazionâl de Cornualie sul model di chê galese che e permeti a chest
piçule nazionalitât celtiche di incressi il so nivel di autoguvier.
Font:
Mebyon Kernow, 23/04/14; BBC, 24/04/14


text:
27/07/11
Que viva Onde Furlane!
Pe rassegne “Estât, aghis e storiis”, un apontament di no pierdi!
Sabide ai 30 di lui a lis 21 a Muçane, alì dal tendon de aree “Cjarandone”:“VIVA ONDE FURLANE SHOW”, une fieste in musiche a sostegn de storiche emitent “RADIO ONDE FURLANE”, in dificoltât par vie dai tais ai contribûts fats a livel regjonâl.
Il spirt di chest apuntament al è chel di manifestâ l’afiet e la solidarietât de comunitât di Muçane a une emitent radiofoniche che di passe trente agns e lavore pe promozion de lenghe furlane in mût simpri inovatîf e atent a lis tematichis e ai lengaçs de atualitât.
Te serade a sunaran il ghitarist VANIA ZOCCARATO, lis bands muzanesis STRANGERS, LE OMBRE e i vincidôrs de ultime edizion dal “Premi Friûl” LUNA E UN QUARTO, che e presentaran al public il lôr prin disc “BASSE PRESSION”. L'event si sierarà cu la assegnazion, al miôr musicist de serade, de 1e targhe “Zaramella”, un ricognossiment dedeât ae memorie dal musicist muçanês Andrea Zaramella. Jentrade libare!
Pubblicato da LABORATORIOMUZZANA a 20:27 Nessun commento:
Etichette: Andrea Zaramella, Estât Aghis e Storiis, Luna e un quarto, Muçane, Strangers, Vania Zoccarato, VIVA ONDE FURLANE
11/07/11
Estât, aghis e storiis 2011
Pe rassegne "estât, aghis e storiis" sabide ai 16 di Lui a Muçane serade teatrâl sot dal tendon de aree Cjarandone cul grup "La Loggia" di Udin che al presentarà il spetacul "Veduis" di Danilo D'Olivo.
Apontament as 21.00, no stait a mancjâ!
Pubblicato da LABORATORIOMUZZANA a 13:48 Nessun commento:
Iscriviti a: Post (Atom)